Тантанали қасамёд қиламан бухгалтерия трилогияси\nАкциядорлар учун қонун янгиланди\nЎз молиямиз савол-жавобларда\nЎз ўғлим ва ходимнинг қизи учун имтиёз\n«Акциядорлар манфаатига қаратилган қонун»\nТоварлар сертификатланган, хизматлар лицензияланган\nИммиграцияни рўйхатдан ўтказишдаги тўсқинликлар «рўйхатдан ўтказиш» операцияси\nЭскириш учун тўлов\nЛизингдан – сотишга\nМуассисга дивидендлар тўлиқ тўланмаганда...\nИш ҳақини ипотека кредитига йўналтиряпсизми? Имтиёздан фойдаланаверинг!\nМаҳсулот биргаликда ишлаб чиқарилганда...\nЭлимиз дастурхонига қайтарилди\n«Ортиғини кўрмаган, оғирлигини билмаган»\nГазета СБХ / 2014 год / № 22 / Касб истиқболлари\nI ҚИСМ: ХАЛҚАРО ТАЖРИБА\nМолиявий ишларни, шу жумладан бухгалтерия ҳисобида юритишдаги хатолар корхоналарга қимматга тушади. Пеня ва жарималар тарзидаги санкциялар уларнинг бевосита оқибатларидир. Бундан ташқари, нотўғри бухгалтерия ахбороти ва унинг талқини, молиявий режалаштиришдаги хатолар туфайли корхона менежерлари, корхонани тезкор бошқариш учун масъул шахслар, кредиторлар ва инвесторлар (мулкдорлар) нотўғри қарорлар қабул қилишлари мумкин, уларнинг оқибатлари хўжалик юритувчи субъектнинг миқёси, унинг капитали таркиби ва шаклларига боғлиқдир. Агар корхона мулкдори битта, ишловчиларнинг сони кам бўлса, йўқотишларнинг миқёси унчалик катта ижтимоий оқибатларга олиб келмайди. Йирик корхоналардаги бухгалтерия хатоларининг оқибатлари салмоқли зарар, ҳатто банкротлик билан тугаши мумкин. Худди шу гап салмоқли капитал ва кўп сонли ҳиссадорларга ёки асосий давлат улушига эга бўлган акциядорлик жамиятларига ҳам тааллуқлидир. Агар бизнеснинг миқёслари, мулкчилик таркиби ва шаклини эътиборга олсак, бухгалтерия ҳисоби ва молиявий бошқарувнинг сифати, иқтисодий аҳамиятдан ташқари, ижтимоий аҳамиятга ҳам эгалиги шубҳасиздир.\nКорхонада бухгалтерия ҳисоби ва молиявий бошқарув соҳасида йўл қўйиладиган хатоларнинг сабабчиси ушбу вазифаларни бажарувчи бўлинмаларнинг норационал тузилганлиги ҳамда улар ходимларининг малакаси пастлиги бўлиши мумкин. Кўпинча йирик корхоналар мулкдорларининг вакиллари, масалан, кузатув кенгашларининг аъзолари ички назорат тизими ҳақида оз билимга эга бўлиб, молиявий бўлинмаларни ташкил этиш масалалари ва улар раҳбарларининг малакасига қўйиладиган талабларда ижро менежментига таянадилар.\nМамлакатимизда фақат йирик корхоналар ва давлат улушига эга бўлган акциядорлик жамиятлари молиявий раҳбарларининг маълумотига нисбатан ягона талаблар белгиланган. «Бухгалтерия ҳисоби тўғрисида»ги Қонуннинг (30.08.1996 йилдаги 279-I-сон) 7-моддасига кўра бухгалтерия ҳисобини юритиш ва ички назоратни ишлаб чиқиш учун жавобгарлик корхона раҳбарининг зиммасига юклатилган. Бу билан ижро менежментига жавобгарлик юклатилади ва молиявий раҳбарлар малакасига нисбатан талаблар белгиланмайди.\nУнча катта бўлмаган корхонанинг хусусий мулкдорига нисбатан олганда бу – тамомила тўғри қоида. Бироқ оммавий компаниялар (акциядорлик жамиятлари) учун бу етарли эмас. Ривожланган мамлакатларнинг корпоратив қонун ҳужжатлари ва ишбилармонлик амалиётида молиявий бошқарув ҳамда бухгалтерия ҳисоби таркибий қисми бўлган ички назорат тизимини ташкил этишга янада жиддий талаблар қўйилган.\nКейинги йилларда Ўзбекистонда ҳам корхонанинг молиявий ҳисоботи устидан назорат тизимини ривожлантириш ва унинг сифатини ошириш бўйича муайян қадамлар қўйилди. Улар сирасига ташқи аудит соҳасидаги муносабатларни тартибга солиш бўйича меъёрий-ҳуқуқий базани ривожлантириш, оммавий компаниялар ва мулкида давлат улуши бўлган компанияларда аудиторлик текширувларини ўтказишнинг мажбурийлиги тўғрисидаги талабларни жорий этиш ҳамда белгилашни киритиш мумкин. Уларга Вазирлар Маҳкамасининг «Устав фондида давлат улуши бўлган корхоналарнинг самарали бошқарилишини ва давлат мулкининг зарур даражада ҳисобга олинишини таъминлаш чора-тадбирлари тўғрисида» Қарорини (16.10.2006 йилдаги 215-сон) ҳам киритиш мумкин. Қарор оммавий компанияларнинг ички аудит хизматини барпо этиш мажбурийлиги, унинг фаолияти регламенти ва бундай хизматларнинг ходимларига қўйиладиган малака талабларини белгилайди. Бироқ, бизнингча, оммавий компанияларни молиявий бошқариш сифатини ошириш ва молиявий ҳисоботнинг очиқ-ошкоралигини таъминлаш мақсадида меъёрий базани ривожлантиришни давом эттириш лозим. Ушбу иш кўп қиррали бўлиб, узлуксиз давом этиши керак. Мазкур материалда оммавий компанияларнинг молиявий раҳбарлари ва бош бухгалтерларини сертификатлаштириш масаласини кўтармоқчимиз. Фикримизча, бу мазкур соҳани такомиллаштириш бўйича бошланган ишнинг мантиқий давоми бўлади.\nБУХГАЛТЕР КАСБИ. ХАЛҚАРО ТАЖРИБА\nУмумқабул қилинган жаҳон амалиётида бухгалтерия ходимлари икки тоифага бўлинади – бухгалтер (accountant) ва ҳисобчи (bookkeeper). Мамлакатимизда, МДҲ мамлакатларининг кўпчилигида бўлганидек, ушбу тушунчалар яхлит ҳолга келтирилган. Одатда бухгалтерия ҳисоби мутахассисларининг ҳаммасини, малакаси ва бажараётган иши хусусиятидан қатъи назар, бухгалтер деб аташади.\nҲолбуки ривожланган мамлакатларда бухгалтер ва ҳисобчининг малакасига қўйиладиган талаблар ва уларнинг меҳнатига ҳақ тўлаш анча фарқланади. Америка Қўшма Штатларида ҳисобчининг (бухгалтериядаги клерк) ўртача иш ҳақи соатига 16,91 доллар ёки йилига 35 171 долларни ташкил этади. Бундай ишни бажариш учун олий маълумот талаб қилинмайди, ўрта махсус маълумот етарли. Улар жорий бухгалтерия ёзувлари, кассани юритишлари ва бирламчи ҳужжатларни расмийлаштиришлари шарт. Улар учун иккиёқлама ёзув ва ҳисобварақлар асосида бухгалтерия проводкаларини билиш мажбурий. Ҳисобчилар бухгалтерия дастурларини билишлари ва Бош китобни юрита олишлари ҳам керак. Моҳиятан олганда, улар бухгалтер топширган ишни бажарадилар, бироқ бунда молиявий ва бошқарув (ички) ҳисобот шакллантириладиган ички ҳисоботлар ва жадвалларни тузиш учун етарли даражада бухгалтерия билимлари захирасига эга бўлишлари шарт. АҚШ Меҳнат статистикаси бюросининг маълумотларига кўра 2012 йилда Америкада қарийб 1,8 млн нафар ҳисобчи ишлаган. 2022 йилгача бундай мутахассислар учун иш жойларининг 11 фоиз ўсиши кутиляпти.\nБухгалтерларга нисбатан талаблар, уларнинг меҳнатига тўланадиган ҳақ каби, анча юқори. Ўрта ҳисобда иш ҳақи соатига 30,55 доллар ёки йилига 63 550 долларни ташкил қилади. Бухгалтер кам деганда бакалавр дипломига эга бўлади. Унинг вазифаларига бухгалтерия ёзувларини текшириш ва ички назорат тизимини ташкил этиш, бухгалтерия ҳисоби тизимини ишлаб чиқиш, солиқ ҳисоб-китобларини тайёрлаш киради. Бундан ташқари, бухгалтер бюджетларни тузиш ҳамда молиявий кўрсаткичларни яхшилаш ва харажатларни мақбуллаштириш бўйича менежмент учун тавсиялар ишлаб чиқиш учун жавобгар бўлади.\nБундай мутахассисларни Америкада қасамёд қилган бухгалтерлар (аудиторларга айнан ўхшаш малакага эга бўлган), бошқарув бухгалтерлари (раҳбарият учун ички ҳисоботларни тайёрлашга ихтисослашган), бюджет ташкилотларининг ички аудиторлари ва бухгалтерларига бўладилар. Қимматли қоғозлар ва фонд биржалари бўйича АҚШ комиссиясига (SEC) тақдим этиладиган оммавий компаниялар (очиқ турдаги акциядорлик жамиятлари)нинг молиявий ҳисоботини тузишга фақат қасамёд қилган бухгалтерлар ҳақлидир. Улар Америка қасамёд қилган бухгалтерлар институтининг лицензия ёки сертификатига (СРА) эга бўлишлари керак. Лицензия олий маълумот, иш стажи бўлганда ва малака имтиҳонлари муаваффақият билан топширилганда берилади. Америкада алоҳида аудиторлик лицензияси йўқ, у ерда қасамёд қилган бухгалтер лицензияси берилади. У корхонада эмас, балки аудиторлик компаниясида ишлаши ва аудиторлик текширувларини ўтказиши мумкин. Қасамёд қилган бухгалтер, бошқалари билан бир қаторда, Одоб-ахлоқ кодекси, хусусан инсайдерлик ахборотидан фойдаланган ҳолда инвестициялаш бўйича чекловлар билан боғланган. Текширув ўтказадиган аудитор билан балансни имзолайдиган бош бухгалтер малакаси ўртасида фарқ йўқ. Бундай ҳолат бир қатор ривожланган мамлакатларда мавжуд. Одатда очиқ турдаги акциядорлик жамиятларининг оммавий ҳисоботини қасамёд қилган бухгалтер тузади.\nФаолияти махсус қонун ҳужжатлари билан тартибга солинадиган қасамёд қилган бухгалтерлардан ташқари, ушбу ҳамжамиятга бюджет ташкилотларининг бошқарув бухгалтерлари, ички аудиторлари ва бухгалтерлари ҳам кирадилар. Улар ҳам тегишинча Бошқарув бухгалтерлари институтининг (СМА) ва Ички аудиторлар институтининг (IIA) касбий сертификациясидан ўтадилар.\nШу тариқа, бухгалтер (accountant) олий маълумотдан ташқари, сертификат ёки лицензияга эга бўлган ва қонун ҳужжатларининг унинг касби учун белгиланган талабларини бажарувчи мутахассисдир. Унинг касбий мақоми муайян жиҳатларда адвокат ёки шифокорнинг мақомига ўхшаш. Тўғри, капитални очиқ молия бозорида жалб этмайдиган кичик компаниялар ёки ёпиқ корпорациялар молиявий ҳисобот тузиш учун қасамёд қилган бухгалтерларни штатга қабул қилишга мажбур эмаслар. Бироқ уларнинг кўпчилиги бухгалтерлик фирмаларининг хизматларидан фойдаланадилар, улар, молиявий ҳисобот аудитидан ташқари, бухгалтерия ҳисобини юритиш ва солиқ декларацияларини тузиш хизматларини кўрсатадилар.\nБУХГАЛТЕРЛАРНИНГ ПРОФЕССИОНАЛ ТАРМОҚ ТАШКИЛОТЛАРИ\nҚўшма Штатлардаги бухгалтерларнинг асосий қисми, уларнинг умумий сони, АҚШ Меҳнат статистикаси бюросининг маълумотларига кўра, 2012 йилда қарийб 1,3 млн кишини ташкил қилган, бухгалтерлик фирмаларида банд бўлиб, улар бухгалтерларнинг профессионал тармоқ ташкилотларига бирлашишлари мумкин. Бундай фирма мустақил юридик шахс ҳисобланади ва ўзининг мажбуриятлари бўйича мустақил жавобгар бўлади. Бироқ бухгалтерлар профессионал тармоқ ташкилотларининг барча аъзолари умумий бренд остида бирлашганлар ва ягона сифат стандартларини қўллайдилар. Кичик фирмаларнинг кўпчилиги бухгалтерия ҳисобини юритиш, солиқ декларацияларини, бизнес режаларини тузиш ва бошқа ишлар билан шуғулланади. Акциялари фонд биржалари листингида қайд этиладиган очиқ турдаги акциядорлик жамиятларининг аудиторлик текширувлари Катта тўртлик (Deloitte, PWC, Ernst & Young, KPMG) профессионал бухгалтерлик тармоқ ташкилотларининг амалдаги монополиясидир. 2013 йилги уларнинг ҳисоботлари маълумотларига кўра улар ичида энг йириги Deloitte ҳисобланади. Ушбу тармоқ компанияларининг жами тушуми 32,4 млрд АҚШ долларини, ишловчилари сони 200 минг кишини ташкил этади. Катта тўртликда оммавий компанияларнинг аудиторлик текширувларини ўтказишга расман монополия йўқ. Бироқ SECнинг молиявий ҳисоботлар сифати ва очиб беришга доир талаблари шунчалик юқорики, бундай компанияларнинг аудиторлик текширувини фақат Катта тўртлик компаниялари уддалай олади.\nАҚШ ТАЖРИБАСИНИНГ ЎЗБЕКИСТОНДА ҚЎЛЛАНА ОЛИНИШИ\nБугунги кунда Ўзбекистонда Катта тўртликка ўхшаш бухгалтерларнинг тармоқ ташкилотларини ташкил этиш ва уларнинг фаолият юритиши борасида АҚШ тажрибасидан нусха кўчиришдан маъно бўлмаса керак. Бироқ бош бухгалтерларни тайёрлаш ва сертификатлаштириш тажрибасини ўзлаштириш мумкин. Ушбу йўналишда дастлабки қадамлар қўйилмоқда – бухгалтерларни миллий сертификатлаш режалаштириляпти. Фикримизча, «аудитор» ва «қасамёд қилган бухгалтер» тушунчаларини бирлаштириш ҳамда Қўшма Штатларда амал қилаётганига ўхшаш Ўзбекистон қасамёд қилган бухгалтерлар институтини ташкил этиш мақсадга мувофиқдир. Аудиторларга қўйиладиган малака талаблари қасамёд қилган бухгалтерларга қўйиладиган талабларга ўхшаш бўлиши керак. Хусусан, қасамёд қилган бухгалтерга касбий фаолиятни амалга ошириш учун зарур лицензияси бўлган аудиторлик компаниялари таркибида аудиторлик текширувларини ўтказиш имкониятини бериш керак. Ўзбекистон қасамёд қилган бухгалтерлар институти профессионал сертификацияни ўтказиши ва малака имтиҳонларини ташкил этиши, бухгалтерия ҳисоби миллий стандартлари ва бошқа профессионал стандартларни ишлаб чиқиши мумкин. Бунда у давлат унитар корхонаси сифатида фаолият юритиши мумкин. Акциядорлик жамиятлари, давлат улуши бўлган корхоналарда фақат қасамёд қилган бухгалтерлар бош бухгалтер бўлиши мақсадга мувофиқ кўринади. Бу, бир томондан, бош бухгалтерларнинг корхоналар ижро менежментидан мустақиллигини оширади, бошқа томондан эса, ҳисобнинг очиқ-ошкоралигини белгилашдаги мотивацияни оширади, фирибгарлик ва хатолар учун жавобгарликни кучайтиради.


Паралимпия ўйинлари: Пара волейбол – O'zbekiston Milliy paralimpiya qo'mitasi\nПаралимпия ўйинлари дастурига кирувчи яна бир жамоавий спорт тури бу Пара волейболдир. Ушбу ўйинни голландиялик Таммо ван дер Схер ва Антон Алберслар ўйлаб топишган. Ушбу ўйин скандинамия давлатларида оммалашган ситбол ва фистболнинг бирлашмасидан ташкил топган эди.\nПара волейбол илк бор 1956 йил Амстердамда намойиш этилган. Кейинчалик 1980 йил Голландияда бўлиб ўтган VI ёзги Паралимпия ўйинлари дастурига киритилган. Бу йил ушбу спорт турининг Паралимпия ўйинларига киритилганига 40 йил тўлди.\n2004 йил Афинада бўлиб ўтган Паралимпия ўйинларидан бошлаб эса пара волейболда аёллар жамоалари ҳам иштирок этишни бошлади.\nПара волейбол бўйича мусобақалар 2 та тоифада ўтказилади: ўтирган ҳолда ва тик ҳолда. Шунинг учун ҳам ушбу спорт турида барча турдаги ҳаракат аъзоларида нуқсони бўлган инсонлар ҳам иштирок этишлари мумкин. Юқори даражадаги ҳамжиҳатлик ва шиддат ҳар иккала турда ҳам намоён бўлади.\nПаралимпия волейболининг оддий волейболдан 2 та асосий фарқи шундаки, имконияти чекланганлар волейболида майдона ҳажми кичикроқ бўлади ва тўр пастроқ жойлаштирилади.\n-Ҳар бир жамоада 6 тадан спортчи ўйнайди.\n-Майдон узунлиги 10х6 метрни ташкил этади.\n-Тўрнинг баландлиги эркаклар учун 1,15 метр, аёллар учун эса 1,05 метрни ташкил этади.\n–Пара волейбол тўпининг диаметри 21 см\nПара волейбол бўйича Паралимпия ўйинларида ва жаҳон чемпионатларида эркаклар ўртасида Эрон, Босния ва Герцеговина ҳамда Голландия терма жамоалари ғолиб бўлишган. Аёллар ўртасида эса Хитой терма жамоаси 3 марта Паралимпия ўйинлари олтин медалини қўлга киритган. АҚШлик аёллар эса 1 марта Паралимпия ўйинларида чемпион бўлишган.\nШохсанамхон Тошпўлатова Токио-2020 Паралимпия ўйинларида иштирок этади


Корея тўпламларида сақланаётган Ўзбекистоннинг нодир буюмларига бағишланган нашр устида иш бошланади | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nКорея тўпламларида сақланаётган Ўзбекистоннинг нодир буюмларига бағишланган нашр устида иш бошланади\nКорея тўпламларида сақланаётган Ўзбекист...\n17:01 / 24 Jul\n"Ўзбекистоннинг маданий мероси дунё тўпламларида" лойиҳасининг ишчи гуруҳи Ўзбекистон маданий меросини сақлаш, ўрганиш ва оммалаштириш бўйича Бутунжаҳон жамияти бошқарув аъзоси, Михо музейининг махсус илмий ходими С.В. Лаптев раҳбарлигида Кореялик музей ходимлари ва олимларнинг кўмаги ва иштирокида Кореяда топилган Марказий Осиё билан боғлиқ барча буюмларни тизимлаштириш ва шарҳлаш бўйича ишларни бошламоқда.\nМоддий маданият обектларининг дастлабки каталогини тайёрлаш бўйича ишлар якунланган. Марказий Осиё билан боғлиқ дурдоналарининг тасвирлари ва аннотациялари Корея музейларининг олимлари томонидан тақдим этилган.\nТайёрланаётган китоб-албом тўпламига заргарлик буюмлари, қурол-аслаҳа, турли хил металл буюмлар, шиша идишлар, тошдан ясалган ҳайкалчалар, шунингдек Кушон ва Сўғд даврига оид бошқа ноёб буюмлар киритилади. Aйни вақтда китоб матни устида иш олиб борилмоқда.\nКитобда корейсларнинг Марказий Осиёдаги тарихий алоқалари ҳақида сўз боради. Шунингдек, Буюк Ипак йўлидаги алоқаларни ривожлантиришга катта ҳисса қўшган, кўп миллатли Ўзбекистон халқларининг маданий қайта тикланиши учун хизмат қилаётган ушбу ажойиб мамлакатнинг маданияти, санъати, адабиёти ва тарихи ҳақида ҳикоя қилинади.\n"Корея ва Марказий Осиё Буюк Ипак йўлида" китоб-албомининг тақдимоти 2021 йил охиригача бўлиб ўтади.\n"Ўзбекистон маданий мероси дунё тўпламларида" лойиҳасининг тадқиқот ташаббуслари Ўзбекистон маданий меросини ўрганиш, сақлаш ва оммалаштиришга қаратилган. "Эриелл Гроуп" халқаро нефт хизмати компанияси лойиҳаларни амалга оширишда ҳар томонлама ёрдам бериб келмоқда.


«Илтимос, менга ирқчилик йўқ денг!». Мухлислар футболчини йиғлатди\n15:40 / 20.02.2017\n«Партизан» жамоаси ярим ҳимоячиси Эвертон Бильер Луиз мухлисларнинг ўзига нисбатан ирқчилик ҳаракатларидан кейин кўз ёшларини тийиб тура олмади.\nБу ҳодиса Сербия чемпионати доирасида Белграднинг «Рад» клубига қарши кечган учрашувда содир бўлган. У эса бунга жавобан маҳаллий мухлисларга қарата ўрта бармоғини кўрсатган. Шундан сўнг мезбон жамоа футболчилари Эвертонга ташланишган.\nЭвертон йиғлаб-йиғлаб майдонни тарк этган. Уни жамоадошлари овунтиришга ҳаракат қилган.\n«90 дақиқа мобайнида мени ҳақорат қилиб туришди. Мен жуда хафа эдим, улар эса менга ташланишди. Бу воқеани иложи борича тезроқ унутишни истайман. Мен Сербияни севаман, менга серблар ёқади, шу туфайли уларнинг муносабатини кўриб йиғладим. Илтимос, менга ирқчилик тамом бўлди деб айтинг!» – деган бразилиялик футболчи ўйиндан кейин.\nирқчилик Партизан Мухлислар\n“Индианс” бейсбол клуби ирқчиликдаги айбловлар сабабли 70 йиллик логотипидан воз кечади\nПФЛ мухлисларни стадионга қайтариш бўйича янги чора-тадбирларни амалга оширади\nЖАРда ирқий ёзувли свитер сабабли H&M дўконлари остин-устун қилинди\nКлинтон Трампни ирқчиликда айблади


Бухоро вилоятида қурилиш материаллари кластерлари ташкил этилади – Kommers.uz\nИқтисодиёт\t13:25 | 15.2.22\nВилоятда қурилиш материаллари саноатини жадал ривожлантириш бўйича вазифалар белгиланди.\nВазирлар Маҳкамасининг 2022 йил 10 февралдаги 70-сонли «Бухоро вилоятида қурилиш материаллари саноатини жадал ривожлантиришга доир қўшимча чора-тадбирлар тўғрисида»ги қарори қабул қилинди. Бу ҳақла Norma хабар берди.\nҚайд этилишича, Бухоро вилоятида қурилиш материаллари саноатини жадал ривожлантириш, маҳаллий фойдали қазилмаларни қайта ишлашга инвестицияларни жалб этиш, кластер усулида рақобатбардош маҳсулотлар ишлаб чиқариш ва экспорт қилиш бўйича қуйидаги вазифалар белгиланган:\nцемент, доломит, гипс ва бошқа хомашё қазиб олишни ошириш;\nмармар ва гранит конларини ўзлаштириш, замонавий декоратив қоплама тошларини ишлаб чиқариш;\nграфит конини ўрганиш, уни саноатда қазиб олиш ва чуқур қайта ишлаш, графит электродлари, тез зарядланувчи аккумуляторлар учун графит таёқчалар ва замонавий электротехника саноати учун эҳтиёт қисмлар ишлаб чиқаришни ташкил этиш.\nБундан ташқари, охра қазиб олишни ташкил этиш, ундан тайёр маҳсулотлар, бўёқлар, минерал пломба моддалари ва бошқаларни ишлаб чиқариш ҳам кўзда тутилган.\nШунингдек, қум-шағал конларини ўзлаштириш, саралаш ва майдалаш иншоотларини қуриш ва инерт материаллардан (қум, шағал) тайёр темир-бетон буюмлари, асфальт ва йўл қурилиш материаллари ишлаб чиқаришни ташкил этиш ҳам белгиланган.\nкимошди савдосига қўйилган фойдали қазилмалар, шу жумладан, Бухоро вилоятининг ер қаъри участкалари;\nБухоро вилоятида геологик ўрганиш учун таклиф қилинган истиқболли ер қаъри участкалари;\n2022-2023 йилларда Бухоро вилоятида қурилиш материаллари ишлаб чиқариш бўйича амалга ошириладиган инвестисия лойиҳалари;\nБухоро вилоятида қурилиш материаллари соҳасида истиқболли инвестиция лойиҳалари.\nҲужжат маълумотлар миллий базасида давлат тилида эълон қилинган ва 2022 йил 11 февралдан кучга кирган.


Мақолалар 73 - Hidoyat.uz\nАсосий саҳифа Бўлим "Мақолалар" (Саҳифа 73)\nЧоп этилди Noyabr 17, 2019 АҚШ ва Россия. Сиёсий шахмат партиясиda fikr bildirishni o'chirish\nБир неча ой ичида Яқин Шарқдаги сиёсий вазият янада беқарор бўлди. Москва Президент Доналд Трампнинг мўътадиллиги туфайли Яқин Шарқдаги позицияларни мустаҳкам эгаллади. Америка Қўшма Штатлари, Хитой\nЧувалчангларга най ва пианино чалган олим\nЧоп этилди Noyabr 17, 2019 Чувалчангларга най ва пианино чалган олимda fikr bildirishni o'chirish\nЭволюция назариясини яратган олим Чарльз Дарвин чувалчангларга най ва пианино чалиб уларнинг эшитиш қобилиятини аниқламоқчи бўлган эди. Чувалчанглар мусиқа асбобларидан таъсирланмаганини кўриб дафта...\nЧоп этилди Noyabr 16, 2019 Боболар демишки… Дўстлик баёнидаda fikr bildirishni o'chirish\n– Душман агар дўстлик лофини урса, Ақл соҳиблари санамас ҳеч дўст. Илон илон бўлиб қолади доим, Тери ўзгартириб, ташласа-да пўст! Хожа Самандар ТЕРМИЗИЙ\nҚатода (розияллоҳу анҳу) кўзларининг жойига қайтарилиши\nЧоп этилди Noyabr 16, 2019 Қатода (розияллоҳу анҳу) кўзларининг жойига қайтарилишиda fikr bildirishni o'chirish\nҚатода ибн Нўъмон (розияллоҳу анҳу)нинг Уҳуд кунида бир кўзи жароҳатланди ва кўзи ёноғига оқиб тушди. Расулуллоҳ (соллаллоҳу алайҳи ва саллам) қайтариб жойига қўйдилар ва у иккинчисидан ҳам яхши кўрад...\nЧоп этилди Noyabr 16, 2019 Биринчи бўлиб салом беришda fikr bildirishni o'chirish\nКатталарнинг олдин салом бериши фарзандга салом бериш таълимини сингдиришнинг яхши йўлидир. Бу борада барчамизнинг илк муаллим ва мураббийимиз бўлган Пайғамбаримизга (соллаллоҳу алайҳи ва саллам) эрга...\nҲар қандай соҳанинг ривожи, жамият ҳаётидаги самарали фаолияти, аввало, ўша ташкилотдаги ижро интизомига бевосита боғлиқ. Бугунги кунда дунё бўйича барча идора ва корхоналарда инсон ресурсининг аҳамия...\nЧоп этилди Noyabr 15, 2019 Қадринг кетар, ризқинг қадардан ошмас…da fikr bildirishni o'chirish\nКишининг касбу ҳунари, иши ва хизмати қандайлигидан қатъи назар, ҳалол бўлиши, бу борада ҳалоллик ва инсофни ўзига шиор қилиб олиши муҳим. Касблар кўп, аммо улар афзаллиги, баракаси мўллиги ва ҳалолли\nЧоп этилди Noyabr 15, 2019 Бароқхон пештоқида нима ёзилганda fikr bildirishni o'chirish\nБароқхон мадрасаси Тошкентда қурилган ўзига ҳос меъморий иншоот ҳисобланади. Мадраса 1531-32 йилларда, яъни 16-асрнинг 1-ярмида бунёд этилган. Ҳовлиси атрофида ҳужралар ва ички тарафида пештоқ бўлиб,\nХом гапга пишиқ жавоб: Катта гуноҳ учун…\nЧоп этилди Noyabr 15, 2019 Хом гапга пишиқ жавоб: Катта гуноҳ учун…da fikr bildirishni o'chirish\nАкобирлардан бири халифа Мансур қошида бир гуноҳкорни афв этилишини тилади. Халифа: – Бу киши катта гуноҳ қилган эди, – деди. Ул азиз: – Албатта, мен унинг бундай катта гуноҳ қилгани учун кеч...\nНабий соллаллоҳу алайҳи ва саллам ойдан ҳам чиройли эдилар\nЧоп этилди Noyabr 15, 2019 Набий соллаллоҳу алайҳи ва саллам ойдан ҳам чиройли эдиларda fikr bildirishni o'chirish\nСимак ибн Ҳарб раҳматуллоҳи алайҳдан ривоят қилинади: حَدَّثَنَا أَبُو مُوسَى مُحَمَّدُ بْنُ الْمُثَنَّى، حَدَّثَنَا مُحَمَّدُ بْنُ جَعْفَرٍ، حَدَّثَنَا شُعْبَةُ، عَنْ سِمَاكِ بْنِ حَرْبٍ، قَالَ: سَم\nМуҳтазарга қилинадиган ишлар\nЧоп этилди Noyabr 15, 2019 Муҳтазарга қилинадиган ишларda fikr bildirishni o'chirish\nМуҳтазар – ўлим ёки фаришталар унинг ёнида ҳозир бўлган киши, яъни ўлими яқинлашган киши. Муҳтазарнинг аломатлари: оёқ учлари жонсизланади, бурни қийшаяди, тирноқлари қорага мойил бўлади, икки чаккас\nЧоп этилди Noyabr 15, 2019 Одам савдоси – қуллик балосиda fikr bildirishni o'chirish\nҲозирги кунда одам савдоси жаҳон миқёсидаги долзарб муаммолардан бирига айланиб улгурди. Оқибатда кўплаб инсонлар жабр чекмоқда. Шу боис жойларда ана шу таҳликали иллатга қарши кураш мақсадида фуқарол...\nЧоп этилди Noyabr 15, 2019 Ёлғон сўзлашda fikr bildirishni o'chirish\nРасулуллоҳ (соллаллоҳу алайҳи ва саллам) ёлғон сўзлашдан қайтардилар. Ёлғон сўз айтиш – Аллоҳга туҳмат қилишдир. Ёлғон имон билан ёнма-ён юради. Чунки киши “шундай бўлди”, деса-ю, аслида ундай бўлмага...\nХолис дуода ҳикмат кўп\nЧоп этилди Noyabr 14, 2019 Холис дуода ҳикмат кўпda fikr bildirishni o'chirish\nБир куни масжид ёнидан ўтаётган эдим, бир намозхон мени тўхтатиб: “Намоз ўқинг, иншоаллоҳ, натижасини кўрасиз”, деди. 1993 йилнинг куз ойи эди. Таҳорат олиб, биринчи марта бомдод намозини ўқиш учун\nЧоп этилди Noyabr 14, 2019 Сўраган эдингиз…da fikr bildirishni o'chirish\nСАВОЛ: Намозда қўллар боғланганида, албатта, бир-бирига тегиб туриши шартми? Кўйлак ёки тўннинг енги устидан қўл боғласа ҳам бўладими? ЖАВОБ: Ҳазрат Али каррамаллоҳу важҳаҳу: “Намозхон намозда ўнг


«24 Гуруҳи»нинг фаоллари Москвада Тожикистон раҳбарининг ташрифига қарши пикет уюштирди\nМухолифатдаги “24лар гуруҳи” ҳаракатининг Россияда яшовчи фаоллари 24 июнь куни Москва марказида Тожикистон президенти Эмомали Раҳмоннинг Улуғ Ватан урушида қозонилган Ғалабанинг 75 йиллигига бағишланган тантаналарда иштирокига қарши пикет ўтказди.\nМуҳолифатдаги фаоллар Раҳмонга қарши шиорларни айтишди ва ўтган-кетганга варақалар тарқатди.\n“24лар гуруҳи”нинг ташқи алоқалар бўйича маъсули Нуриддин Ризоининг хабар қилишича, улар пикет ўтказиш учун Москва расмийларидан рухсат олишган. «Шунга қарамай полиция ходимлари бизнинг фаолларни ушлади ва полиция бўлимига олиб боришди. Улар тез орада озод бўлишига умид қиламиз, чунки улар бирор бир ноқонуний ҳатти-ҳаракат қилишмади», дея қўшимча қилади Ризои. Унинг айтишича,пикетда 10га яқин киши қатнашди. «Россия расмийлари бир неча бор фаоллармизни ушлаган ва уларни Душанбега экстрадиция қилган эди. Шунга қарамай “24лар гурухи”нинг тарафдорлари Европага қараганда Россияда кўпчиликни ташкил қилади», дейди суҳбатдош.\nТожикистон раҳбари Эмомали Раҳмон 24 июн куни Москвада Улуғ Ватан урушида қозонилган Ғалабанинг 75-йиллигига бағишланган тантаналарда иштирок этди. Бу тожик президентининг коронавирус эпидемияси давридаги илк хорижий сафаридир.\nБундан авваллари Раҳмон режимига мухолиф бўлган гуруҳ ва партиялар Прага ва Парижда тожик президентининг ташрифига қарши норозилик акцияларини уюштиришган эди. Улар сиёсий эркиноликлар чеклангани ва оппонетларини таъқиб қилаётгани боис Тожикистон хукуматини танқид қилиб келади.\n«24лар гуруҳи» – сиёсий-ижтиммоий ҳаракат бўлиб2012 йилда Москвада тожикистонлик тадбиркор ва мухолифатчи 2015 йил Истамбулда ўлдирилган Умарали Қувватов томонидан тузилган. 2014йилда Тожикистон суди ҳаракатни «экстремистик» дея атади ва фаолиятини тақиқлади. “24лар ҳаракати” ўзининг асосий вазифаси сифатида Тожикистон хукумати таркибини янгилаш, мамлакатдаги барча сиёсий маҳбусларни озод қилиш, инсон хуқуқлари ва эркинликларигариоя этиш ҳамда Раҳмонга “миллат лидери”мақомини берувчи қонунни бекор қилишни ўз олдига мақсад қилиб қўйган.


Дори воситаларини маркировкалаш дорихоналарни сохта маҳсулотлардан тозалайди - xabar.uz\nДори воситаларини маркировкалаш дорихоналарни сохта маҳсулотлардан...\nДори воситаларини маркировкалаш дорихоналарни сохта маҳсулотлардан тозалайди\n31.01.2022 15:00 0 1244\n2022 йил 31 январда Вазирлар Маҳкамасининг 2021 йил 20 майдаги «Мажбурий рақамли маркировкаланиши лозим бўлган маҳсулотлар рўйхатини кенгайтириш бўйича тажриба лойиҳаларини амалга ошириш чора-тадбирлари тўғрисида»ги қарори ижросини таъминлаш доирасида товар гуруҳини маркировкалаш бўйича йўлга қўйилган «Дори воситалари ва тиббий буюмлар» тажриба лойиҳаси якунига етди. Унда хориж фармацевтика компанияларининг 46та ваколатхонаси, 27та маҳаллий ишлаб чиқарувчи ихтиёрий равишда иштирок этди. «NIKA PHARM» МЧЖ фармацевтика компаниясининг ишлаб чиқариш бўйича директори Шерзод Карабаев лойиҳадаги иштироки ва маркировкалаш тизимининг фойдали томонлари хусусида интервью берди.\n- Дори воситалари ва тиббий буюмларни маркировкалаш нима учун керак?\n– Энг аввало, дориларни сохталаштириш ва уларнинг контрабандасига қарши кураш учун керак. Сир эмаски, сохта маҳсулот ёки фойдасиз бўлади, ёки мижоз саломатлигига зарар етказиб қўйиши мумкин. Шунинг учун биз, истеъмолчи саломатлигини қўллаб-қувватлаши керак бўлган ишлаб чиқарувчилар, Ўзбекистон ҳудудида рақамли маркировкалаш тўғрисидаги янгиликни катта қувонч билан кутиб олдик ва дарҳол лойиҳада иштирок этиш истагимизни билдирдик. Маркировкадан виждонли ишлаб чиқарувчилар манфаатдор, NIKA PHARM эса ўз фаолиятининг бошиданоқ барча ишлаб чиқариш стандартларига амал қилади. Биз юртимиз фармацевтика соҳасида биринчи бўлиб немис халқаро компанияси TUV Turinger нинг ISO 9001:2008 стандарти версияси бўйича сертификатни қўлга киритдик. Биринчилардан бўлиб GMP миллий стандарти бўйича сертификациядан ўтдик ва ISO 9001: ISO 14001: ISO 45001: ISO 22000: сифат менежменти тизимининг янги халқаро талабларига жавоб беришимизни мунтазам равишда тасдиқлаб келмоқдамиз.\nМаркировкалаш заруриятининг иккинчи сабабларидан бири – у ҳар бир товар бирлиги йўлини назорат қилиш, бизнес-жараёнларни оптималлаштириш ва транзакция харажатларини қисқартириш имконини беради. Мижозлар эса маркировкалаш туфайли асл препаратларни харид қилаётганлари ва унда ишлаб чиқарувчи баён этган самара мавжудлигига ишонч ҳосил қилишади.\n- Ишлаб чиқариш жараёнига ўзгаришлар киритиш, янги дастурлар, ускуналарни тадбиқ этишга тўғри келганми?\n– Ҳа, бироз модернизациялашга тўғри келган – ўтган йилнинг ноябрь ойида АР-30 агрегацияси станцияси, декабрь ойининг ўрталарида AMK 101.1 сериализациясини ўрнатдик. Маркировкаланган дори воситаларининг биринчи партиясини ишлаб чиқардик, бир неча препаратларни Миллий каталог тизимида рўйхатдан ўтказдик, ҳозир ДВ макетларини ўзгартириш ва тасдиқлаш ишлари олиб борилмоқда, олдинда эса макетларни ўзгартириш ишлари турибди, чунки NIKA PHARM компаниясида ДВнинг жуда катта ассортименти мавжуд.\n- Лойиҳа ташкилотчиси – маҳсулотни рақамли маркировкалаш ва кузатиб бориш тизими оператори «CRPT TURON» МЧЖдан ёрдам олдингизми ва у нимадан иборат бўлди?\n– Ҳа, «CRPT TURON» мутахассислари бизни намунавий лойиҳанинг барча босқичларида қўллаб-қувватладилар. Улар бизга маркировкалашнинг бепул кодларини тақдим этишди, битта ишлаб чиқариш линиясида маҳсулотларни рақамли маркировкалаш учун зарур ускуналар ва дастурий таъминотни йўлга қўйишди, шунингдек, ходимларимизни улардан фойдаланишга ўргатишди.\n- NIKA PHARM маҳсулотига кодларни қўйишни синовдан ўтказдингизми?\n- Тажриба доирасида 40 мингга яқин Data Matrix кодларини олдик. Миллий каталог тизимида биз ишлаб чиқарадиган препаратларнинг 4та карточкаси тўлдирилган.\n- Сизнингча ASL BELGISI рақамли маркировкалаш тизимининг афзаллиги нимада?\n– Тизим брендни сохталаштиришдан ҳимоя қилиш, даромадни ўстириш ва ишни омборхона ҳисоби тизими ёрдамида оптималлаштиришга ёрдам беради. Эскирган вазифалар камроқ бўлади, бироқ логистика самарадорлиги ошади, истеъмолчи эса маҳсулот сифатига кўпроқ ишона бошлайди ва бу савдо ҳажмининг ўсишига ёрдам беради. NIKA PHARMдагилар маркировкалаш ишлаб чиқарувчилар ҳуқуқларини ҳимоя қилиб, истеъмолчини фақат сифатли товар билан таъминлашга хизмат қилишига ишонишади.\nМаълумот учун: «CRPT TURON» МЧЖ Digital Holding қўшма корхонаси таркибига киради, у шунингдек, Ucell ва Ўзбекистонга тегишли холдинг активлари USM - ICS Holding Uzbekistan'ни ўз ичига олган.\nЖамият 18/06, 10:43\nҲиндистонлик тадбиркордан 2,4 млрд.лик беғараз ёрдам (фото)\nТехнология 24/05, 21:38\nЖамият 18/11, 21:31\nКучли таъсир қилувчи дори воситалари «ўз эгалари»га етиб бормади\nҲодиса 02/11, 09:33\nДХХ Тошкентда тезкор тадбир ўтказди


Маҳсулотингизни экспорт қилмоқчимисиз?\nС начала работы biznes-daily.uz 6 259 384\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Маҳсулотингизни экспорт қилмоқчимисиз?\nЧет эл бозорида товар ва хизматлар харидорини қандай топиш мумкин?\nСизнинг маҳсулотингиз ёки хизматингиз ҳақида харидорда маълумот бўлмаса, демак маҳсулот ҳақида келиб сўрашларини кутмоқ бефойда. Маҳсулотни бозорда муваффақиятли тарғиб қилиш учун, энг аввало, уни таклиф қилмоқчи бўлган бозорни яхшилаб ўрганиш лозим. Ташқи савдо бозорини пухта ўрганиш халқаро савдода сизга энг керакли элемент бўлиб хизмат қилади. Ҳозир дунёда 200 зиёд давлат мавжуд бўлса, сиз шулардан иқтисодиёт жиҳатдан кучли ва салоҳиятли бозорни ўз маҳсулотингиз учун танламоғингиз зарур. Бунга эришмоқлик учун сизнинг экспорт салоҳиятингизга таъсир қилувчи омилларни, яъни сиёсат, иқтисодиёт ва маданият ҳақида тўлиқ маълумотга эга бўлмоғингиз зарур. Бундай йўл тутишингиз бозордаги имкониятни ва бозор хусусиятларини тўлиқ ўрганиб ва тушуниб етишга ёрдам беради.\nБозорни ўрганиш борасида кўп йўналишлар мавжуд, лекин барчасининг асоси 3 босқичдан иборатдир.\n1. Асосий бозорларни юзаки ўрганиш – сизнинг маҳсулотингизга ёки хизмат турингизга ўхшаш бўлган соҳа бўйича статистик маълумотларга эътибор беринг; 5-10 та катта ва тез ўсаётган бозорларни танлаб олинг; уларнинг ўсиш даражасини кўриб чиқинг; ушбу маҳсулот ёки хизмат турининг импорти иқтисодий инқироз пайтида ҳам давом этганми?\nБир нечта истиқболли бўлган бозорларни ўзингизга танлаб олинг ва уларни батафсил ўрганиб чиқишга киришинг. Мисол учун, маҳсулотингизни ТИФ коди орқали www.trademap.com ахборот порталида давлатлар миқёсидаги статистик маълумотларни ўрганишингиз мумкин.\n2. Танланган минтақавий бозорни чуқур ўрганиш (яқин чет эл мамлакатлари ва МДҲ давлатлари, Европа Иттифоқи, Яқин Шарқ, Осиё бозорлари, Шимолий ва Лотин Америкаси) – сиз таклиф қилаётган маҳсулот ва хизмат турига бўлган талабга таъсир қилувчи тамойилларни ўрганиб чиқишингиз зарур бўлади; сизнинг маҳсулотингиз ёки хизматингизга ўхшаш маҳсулотлар импорти орасидаги мумкин бўлган улушни ҳисоблаб кўрмоқ зарур; ички ва ташқи рақобатни ўрганмоқ керак ва таклиф қилинаётган маҳсулот ёки хизмат турининг маркетинги ва истеъмолига таъсир қилувчи факторларни эътиборга олмоқлик лозим; муваффақиятли савдога тўсқинликларни аниқлаш, яъни тарифлар ва импортни тартибга солиш қонун-қоидаларини ўрганиб чиқиш; кўзланаётган мамлакатларда Ўзбекистондан келтирилган маҳсулотлар учун максимал қулайлик яратиш (МҚЯ) режими мавжудлигини аниқлаш керак. Ўзбекистон Республикаси дунёнинг 45 мамлакатини МҚЯ режими билан таъминлайди, икки томонлама шартномага кўра ўзаро ҳамкорлик ҳақида битим тузилган.\n3. Экспорт учун батафсил ўрганиш ва аниқ бозор ёки мамлакатни танлаш ўз ичига танланган бозор ҳақидаги манбаларни ўрганиш (мамлакатлар, корхоналар, йиллик секторлар ва ҳар кварталдаги нашрлар, статистик маълумотлар) аниқ бир маҳсулотга ёки хизмат турига ёки харидор ҳақида аниқ маълумотга эга бўлиш ва ҳоказоларни ўз ичига олади; иккиламчи манбаларни ўрганиш, яъни журналлардаги мақолалар, маърузалар, вазирликларнинг таҳлилий материаллари, Ўзбекистоннинг чет элдаги элчихоналари ҳисоботлари ва ҳулосаларини ўрганиб чиқмоқ даркор.\nМисол қилиб айтадиган бўлсак, www.GlobalTrade.net ахборот интернет портали халқаро бизнесдаги воситачиларнинг тўпланмасини ўз ичига олади. Ушбу веб-сайтда 180 мамлакатдан 65 мингта воситачи компаниялар ҳақида маълумот тўпланган.\nАгарда мустақил равишда бозорларни ўрганишга қийналсангиз, консалтинг компанияларига тадқиқот учун буюртма беришингиз мумкин.\nЧет элдаги ҳамкор билан алоқа ўрнатиш\nИшлаб чиқарувчи хориждаги импортер ёки воситачи (дистрибьютор, трейдер) билан экспорт шартномасини тузиш учун хориждаги вакилни турли хил йўллар билан топиши мумкин. Баъзи ҳолатларда чет давлатдан импортер топиш тасодифан содир бўлиши мумкин, яъни танишлар ва бизнесдаги доимий шериклар орқали, савдо ярмаркалари ва кўргазмаларида қатнашган пайтда, аммо харидорни топишга йўналтирилган қидирув кўп ҳолатларда самарали натижа беради.\nЭкспорт йўналишида ишлаш ички бозорда савдо қилишдан кескин фарқ қилади ва ўзига хос қийинчиликка эга бўлган трансчегаравий муносабатларга эга. Яъни маданий, турфа хиллик, давлатлардаги тилнинг фарқи, ҳар бир бозорнинг савдо-сотиқ учун бўлган муносабати, қонун-қоидалардаги хилма-хиллик ва бошқа кўпгина характерли фарқлар. Экспорт қилмоқчи бўлган корхонанинг ташқи иқтисодий фаолиятга жавобгар шахсидан ушбу талабларга жавоб бериши учун юқори даражадаги билим ва кўникмалар талаб қилинади.\nБу ҳолатда нафақат чет тили ёки ўша мамлакатнинг маданиятидан бохабар бўлиш, балки, экспорт маҳсулотларининг расмийлаштириш тартибини ҳам тўлиқ билиш, халқаро қонун-қоидалар ва бошқа шунга тааллуқли йўналишларни пухта ўзлаштириш зарур. Ишга жалб қилинган шахснинг қобилияти, билим даражаси ва тажрибаси, профессионаллиги ва ишончлилиги ташқи бозорда муваффақиятга эришишнинг калити ҳисобланади.\nЭкспортнинг бошланғич босқичида корхона ишчилари қуйидаги сифатларга эга бўлсалар, муваффақиятга эришиш осонроқ кечади:\n– чет тилларини билмоқ;\n– салоҳиятли харидорлар ҳақида маълумотга эга бўлиш (таъби, одатлари, қарор қабул қилишдаги ҳолати, турмуш тарзи ва бошқалар);\n– савдо-сотиқ йўналишида чет мамлакатда тажрибага эгалиги;\n– чет эл мамлакатларининг ҳуқуқий нормалари ҳақида кўникмага эгалиги;\n– махсус экспорт билимларини қўллай олиш;\n– тижорат суҳбатлари олиб боришни билиш;\n– танланган бозор ҳақида бошқа махсус билимларга эга экани.\nЭкспорт қилиш бўйича билим ва кўникмаларни ўқув марказлари ташкиллаштирган тренинг ва семинарларда олиш мумкин. Агарда, махсус тайёрланган ишчилар бўлмаса ёки экспорт бўлими кўзда тутилмаган ҳолда профессионалларга мурожаат қилиш мақсадга мувофиқ.\nЧет эллик ҳамкорни қидириш учун кимга мурожаат қилиш керак?\nСалоҳиятли импортер билан иқтисодий алоқалар ўрнатмоқ учун бошқа ташкилотларни ҳам жалб қилиш мумкин. Маҳсулотингиз ҳақида қуйидаги ташкилотларга маълумот беринг:\n– Ташқи савдо компаниялар – “Ўзсаноатэкспорт” АЖ ва “Ўзтадбиркорэкспорт” АЖ;\n– Ўзбекистон Республикасининг Савдо-саноат палатаси;\n– Мамлакатимизнинг чет давлатлардаги элчихоналари;\n– Мева ва сабзавот маҳсулотлари учун “Ўзагроэкспорт” АЖ;\n– Кичик бизнес ва хусусий тадбиркорлик субъектларининг экспортини қўллаб-қувватлаш жамғармаси.\nБундан ташқари, тўғридан-тўғри хорижий мамлакатларнинг Ўзбекистондаги элчихоналари савдо бўлими ва савдо ваколатхоналарига таклиф беришингиз мумкин.\nИшлаб чиқарувчи ва хизмат кўрсатувчи корхоналардан чет эллик харидорни қидириш вақтида жиддий эътибор талаб этилади. Сабаби, ҳозирги кунда жаҳондаги беқарор вазиятни, ўткир рақобатни инобатга олган ҳолда компаниялар ўзаро бир марталик шартномалар эмас, балки узоқ муддатли ҳамкорлик алоқаларини ўрнатишлари мақсадга мувофиқдир.


Ҳарбий жиноятларга оид айбловлар ортидан Косово президенти истеъфога кетди\n26 июн 2022, Тошкент вақти: 22:47\nноябр 05, 2020\nЖаҳон мамлакатлари томонидан қисман тан олинган Косово республикаси президенти Ҳошим Тачи 5 ноябрь куни ўз истеъфосини эълон қилди. У мазкур қадамга Косово бўйича Ҳаагадаги махсус прокуратура 1998-1999 йилларда собиқ Югославияда бўлиб ўтган қуролли тўқнашувлар чоғида ҳарбий жиноятларни содир этиш юзасидан Тачига қарши айбловларни тасдиқлагани ортидан борди.\nПайшанба куни Приштинада бўлиб ўтган матбуот анжуманида истеъфога чиқишини эълон қилган Тачи ўзига қўйилган айбловларни рад этди. Аввалроқ Косово президенти, прокуратура унинг айбдор эканига оид иддаони маъқуллаб туриб олса, истеъфога чиқишга ваъда берган.\nПрезидент вазифасини парламент спикери бажариб туриши кутилмоқда.\nКуни кеча Приштинада Европа Иттифоқининг қонунийликка риоя қилиш бўйича хавфсизлик миссияси кучлари кўмагида Косово парламентининг собиқ спикери Ёқуб Красничи ушланганди. У ҳам Ҳаага махсус прокуратураси сўрови асосида қўлга олинган.\nҲаагадаги махсус прокуратура Тачи, Косово парламенти собиқ раиси Қадри Весели ва яна бир неча арбобга қарши айбловларни шу йил июнида илгари сурган. Улар Косоводаги қуролли тўқнашувлар чоғида ёки ундан кейин юзга яқин кишининг қатл этилиши ҳамда одамларнинг ўғирланиши, таъқиб этилиши ва қийноққа солинишига алоқадорликда гумонланмоқдалар. Тергов қайдича, жиноят қурбонлари турли этник гуруҳларга мансуб кишилар, жумладан косоволик албанлар, серблар ва лўлилар бўлган. Қурбонлар рўйхатига сиёсий рақиблар ҳам қўшилган, дея қайд этган Озодликнинг Болқон хизмати.\nТачи ва Весели Косовони озод қилиш армияси раҳбариятига киришган. Косоволик албанларнинг бу ҳарбий бирлашмаси 1990 йиллар охирларида қуролли йўл билан Югославиядан мустақилликка эришишга ҳаракат қилган. Серб полицияси ва Югославия армиясининг бу исёнчи бўлгадаги амалиётлари инсон ҳуқуқларининг оммавий равишда бузилиши қабатида ўтказилган. Зиддиятга 1999 йил баҳорида НАТО кучлари аралашиши ортидан Белград Косово ҳудуди устидан назоратни бой берган, вилоятга халқаро тинчликпарвар кучлар киритилган. 2008 йили Косово мустақиллигини эълон қилган. Мамлакат жаҳондаги мамлакатларнинг қарийб 60 фоизи томонидан тан олинган. Косово мустақиллигини Сербиядан ташқари Россия, Хитой ва Европа Иттифоқига кирган қатор давлатлар, шу жумладан Испания ва Словакия тан олмаган.\nКосово билан Сербия яқинда (Белград томонидан Приштина мустақиллигини расман тан олиш шартисиз) АҚШ воситачилигида савдо-иқтисодий алоқаларни нормаллаштириш ҳақида келишиб олган.\nТачига қарши айбловлар 2015 йили тузилган Косово бўйича махсус халқаро трибунал томонидан ўрганилади. Бунга Европа кенгаши парламент ассамблеясининг бир неча йил муқаддам ёйинланган ҳисоботи сабаб бўлган. Ҳисоботда Косовони озод қилиш армияси аъзолари 1990-йиллар охири ва 2000-йиллар бошларида содир этилган наркотик савдоси, одам ўғирлаш ва ўлдириш дохил оғир жиноятларга алоқадор бўлгани иддао қилинган.


Fўзани машинабоп қилиб етиштириш бўйича тавсиялар\nАввало шуни айтиш жоизки, ғўзани машинабоп қилиб ўстириш қандайдир бир сирли иш эмас. Бу – фермерлар, механизаторлар томонидан илгаридан бажариб келинган иш, яъни пахта етиштиришдаги барча агротехник тадбирларни, шу жумладан ғўза қатор ораларига ишлов бериш, ўсимликларни суғориш ҳамда бош поялари ва ён шохлари учларини чилпишни муайян қоида, тартибларга қатъий амал қилган ҳолда ўтказишдир.\nДуккакли дон экинларини такрорий экиш бўйича тавсиялар\nМаълумки, юртимизнинг суғориладиган тупроқлари шароитида такрорий экинларни экиб ўстириш, ҳар бир гектар ердан қўшимча маҳсулот етиштиришга имконият яратади. Такрорий экин сифатида соя, мош, фасоль – рус ловияси каби дуккакли дон экинларидан фойдаланилганда эса, нафақат ушбу экинларнинг дони, балки уларнинг соя ва бошқа чиқитлари чорва моллари учун сероқсил чорва озиқаси сифатида фойдаланилса, буғдой сомонига қараганда чорва молларига “юқадиган” озиқа бўлади.\nИлгарилари фақат томорқа ва айрим хўжаликларда кунгабоқар етиштирилар, асосий эътибор йирик уруғли, мағзи пўстлоғидан осон ажраладиган навларга қаратилар эди. Энди унинг майда уруғли, таркибида ёғ миқдори кўп турларига талаб ортмоқда. Мисол учун, кунгабоқар майдонларининг ҳар гектаридан 20 центнер ҳосил ва бир тонна уруғдан тахминан 400–450 килограмм ёғ ишлаб чиқариш мумкинлиги фермер хўжаликларининг бу соҳага қизиқишини оширмоқда.\nИюль ойида боғ ва токзорларда бажариладиган агротехник тадбирлар юзасидан тавсиялар\nРеспубликамизда айни пишиқчилик. Боғларда мевалар ҳаддан ташқари кўп бўлиб, бирин-кетин пишиб етилмоқда. Ёзнинг энг иссиқ (чилла) ойи ҳисобланган шу кунларда боғбону соҳибкорларимизнинг ишлари янада кўпайган. Бу йилги баҳорнинг эрта келиши, ҳаво ҳароратининг юқори бўлиши боис, мевалар ҳар йилгига нисбатан 15–20 кун олдин пишиб етилмоқда. Айниқса, июнь ойида ҳаво ҳароратининг юқори бўлиши туфайли меваларнинг пишиб етилиши тезлаша бошлади. Шунинг учун боғларимиздаги ноз-неъматлар истеъмолчиларнинг талабидан келиб чиққан ҳолда терилади. Узоқ жойларга юбориладиган меваларни техник, ички бозорга чиқариладиган меваларни эса физиологик пишиш ҳолатида узиш тавсия этилади.


10 may — G’afur G’ulom tavalludining 110 yilligi. | Xurshid Davron kutubxonasi\n10 may — G’afur G’ulom tavalludining 110 yilligi.\nMuallif Adib: Muborak kun, O'zbek tarixi, adabiyoti va madaniyati, Xotira va yodnomalar 09.05.2013 izoh yo'q\nҒафур акани кўпчилик сиёсий, гоҳо баландпарвоз шеърлар орқали танийди. Уни аксар минбарда турган ҳолатда тасаввур қиладилар. Бироқ, “Севсам, севибман-да. Ўзбекман, содда!” деб ёзган Ғафур ака эди…\nЙИГИРМАНЧИ АСР НАСРИДДИНИ\nМиртемир ака бетоб эди. Кўргани борсам, мени ҳовлида бир айлантир, бўтам, ўзимнинг чиқишга ҳолим йўқ, деди.\nКасалхонанинг иккинчи қаватидан пастга тушсак, эшик олдида Ғафур ака – эгнида шоҳи яктак, белида белбоғ, бошида дўппи, оёғида калиш-маҳси – ўйланиб турибди. Уни кўриб Миртемир ака бирдан жонланди. Бу жонланишда Ғафур акага нисбатан ҳурматдан ташқари қандайдир сунюнч ҳам, завқ-шавқ ҳам бор эди.\n— Кўкан батрак бўлиб олибсиз-ку, Ғафур ака, — деб ҳазиллашди Миртемир ака.\n— Ота-бобомиздан ўтиб қаёққа борардик! – деди Ғафур ака. – Шу ерга жой қилиб, чой келтиришни буюрдим. Отамлашамиз.\nҲаш-паш дегунча, гулзор этагида “жой ва чой” муҳайё бўлди. Дам ўтмай беш-олти кишилик давра тўпланди. Ғафур аканинг ошна-оғайниси кўп эди.\nУ яктагининг бир чўнтагидан “Казбек” папироси ва гугурт, иккинчи чўнтагидан қоғозга ўроғлиқ нос билан носқовоқ чиқариб, хонтахта устига қўйди.\n— Ғафур ака, биттасини қилсангиз бўлмайдими? – деди даврага қўшилганлардан бири.\nҒафур ака ўйчан, шошмасдан:\n— Мени баъзан юқорига чақириб қолишади, ноқулай, — деди. – Ўзимизга ўхшаш фуқаро ичида носвой ҳам кетаверади.\nМен Ғафур аканинг ёнида ўтирардим. У менга қараб, кўзлари муғомбирона кулиб, секин:\n— Сен ёш нарса, гапга аралашсанг уят бўлади. Лекин ичинг қизийди, — деди. – Зерикмаслик учун мана бу носни эзиб, носқовоққа солиб ўтир. Ичинг жуда қизиса “қисқичбақа” сўзига битта тўлиқ қофия топ. Кейин ишлатамиз…\nҒафур Ғулом умри сўнгида тўқиб ташлаган (худди шундай!) асарлар, уларнинг радиога ёзиб олиниши тарихини ҳикоя қилмоқчи эдим. Аммо шулар, айниқса, “Ҳасан Кайфий” тўғрисида ўйлаётиб, юқоридаги воқеа ёдимга тушди. Узуқ-юлуқ яна баъзи бир воқеаларни эсладим.\nБизнинг авлодимиздан кўпчилик мактабда ўқиб юрган пайтимдаёқ Ғафур акани кўрган. Ғафур ака бот-бот Бухорога (бошқа вилоятларга ҳам) бориб турар эди. бир учрашувда раҳматли Максим Карим шеър ўқиётганида Ғафур ака ўша шеърга мос тўрт сатр ёзиб, буни ҳам шеърингга қўшиб қўй, дегани кўз ўнгимда. (Бухорода Султон Жўрани қидириб топиб, вақтида уни адабиётга олиб кирган ҳам Ғафур ака эди!)\n“Бухоро” деган меҳмонхона (ҳозиргиси эмас) бўларди. Талабалик йилларим самолётга билет олгани бир куни эрталаб шу ёққа кирсам, одатда гавжум пастки майдончада ҳеч ким йўқ, негадир Ғафур ака ёлғиз турибди. Ботиниб-ботинмай салом бердим.\n— Сен бу ерда нима қилиб юрибсан? – деб сўради Ғафур ака эски ошнасини учратгандек.\nМен бухоролик эканим, Тошкентда ўқиётганим, уйга хабарлашгани келганимни айтдим.\n— Юр-чи, бу ёққа, — деди Ғафур ака.\nБиз ташқари чиқиб, эшик ёнидаги харакка ўтирдик.\n— Ота-онанг Бухорода экан, Тошкентда нега бизникига кирмайсан? Хоҳласанг, мен билан гаплашиб ўтирасан, хоҳласанг, ҳовли катта, болалар билан ўйнаб юрасан.\nУ кайфият одами эди. Маврид-бемаврид безовта қилган баъзи бир талаба ёки ҳаваскорларни эшикдан ҳайдаб солганини ҳам эшитганман… Менинг омадим чопган. Ўша йиллари (балки, дорилфунунда ўқиган Олмос опам сабаб) биз Ғафур аканинг уйини кўриб, суҳбатидан баҳраманд бўлганмиз.\nЎқишни битиргач эса, ўшанда оқсоқоллар ёки олтмишвойлар деб аталган улуғ адиблар орасида менга асосан Ғафур ака билан кўпроқ мулоқотда бўлиш, суҳбатлашиш насиб этди.\nБухорода Лабиҳовуздаги Насриддин Афанди ҳайкалига разм солсангиз, Ғафур акани эслатади: ҳайкалтарош ундан нусха олган, дейишади. Умуман, Хўжа Насриддинга хос деярли барча хислат – эзгулик, донолик, топқирлик, ҳатто шумлик (“Шум бола”ни бекордан ёзмаган!) – бу одамда мужассам эди. Шунинг баробарида у ниҳоятда жиддий, юз-кўзида бир маҳзунлик акс этар, кўпинча осойишта эмас, ташвишланиб тургандек таассурот қолдирарди. Гоҳида тоқатсизланиб, асабийланганини ҳам сезиш мумкин эди. Қизиқ жойи, бу ҳолатларга лутфкорлик, ҳазил-мутойиба ҳам эш келаверарди. Халқ ичида юриш, гап-гаштак – Ғафур аканинг жону-дили эди. Унинг учун чойхона, бозор, ҳаммомсиз ҳаёт йўқ эди гўё. У оилапарвар, болапарвар, уйбоп бўлиш билан бирга, кўчабоп киши эди. Тенгдошлари орасида Ғафур ака давра кўрган, энг ХАЛҚЧИЛи эди. Албатта, Ғафур аканинг бир қанча шеърларида КЕЧАГИ КУН СИЁСАТИ муҳрланган. Ҳали айтганимиз, минбардаги (яловбардор) шоир сифатида танилган Ғафур ака аслида файласуф, мутафаккир эди. давр имкон берса, у фақат фалсафий, умуминсоний шеърлар ёзарди. Зотан, ХХ аср ўзбек шеъриятида Ғафур акага етказиб, “Энг кичик заррадан Юпитергача…” дея кенг нафасда сўзлаган бошқа шоир учрамайди.\nЭсимда: ўша пайтдаги (60-йиллар) адабиёт газетамизда иш ўрганиб юрган эдим. Домламиз, газета муҳаррири Лазизхон ака: “Байрамга бағишлаб Ғафур акадан шеър олиб келгин”, деди. Май арафаси эди. Бу даврда Ғафур ака йилда бир-икки марта (баъзан кўпроқ ҳам) бояги, сўзимиз бошидаги катта касалхонада дам олиб, даволанарди. Мен “бостириб” бордим. Қарасам, Ғафур ака ўзига тегишли хонада пастак курсида энкайиб, яна шундай пастак курси устидаги қоғозга араб имлосида алланималарни ёзиб ўтирибди.\n— Эшит! – деди хонага кириб, салом беришим билан.\n— Зўр! – дедим шеърни эшитиб бўлгандан кейин.\n— Беш-ўн сатр қолди, — деди Ғафур ака. – Мен биринчи сатр билан учинчи сатрни қофиялаб тураман, сен иккинчи сатр билан тўртинчи сатрга қофия топиб тур.\nҚофия топиш қаёқда! Мен лаб жуфтлашга улгурмай, Ғафур ака шеърни биткарди-қўйди.\nБошдан-охир қайтиб ўқиди.\n— Зўр! – дедим яна.\n— Илжаймай қўяқол! Бу сенинг газетангга эмас. Бош газетамизга, — деди Ғафур ака. Анча паришонланиб ўтирди. – Сенга энди нимани ёздик?\nДеразадан кўм-кўк йўлка кўринар эди.\n— Атрофга қараб бир нарса ёзинг-да! – дедим. Бу ёққа келаётиб шеър тайёр деб ўйлаган, иш унмаганидан руҳим сал чўккан эди.\n— Бўлмаса, сен чой ичиб ўтир, — деди Ғафур ака хонтахтага имо қилиб. – Мен ўзимни у ён-бу ёнга бир солай.\nЧиқиб кетди. Кўп ўтмай йўлкада айланиб юргани кўринди.\nНиҳоят, келиб яна пастак курсига энкайиб ўтирганича араб имлосида ёзишга киришди. Ва борини менга ўқиб ҳам бера бошлади:\n…атроф гулгун, лоларанг.\nФарҳод ГЭСидай таранг!\nМен донг қотдим. Ана, Ғафур Ғулом!\nИккала шеърни ҳам ҳижжалаб турди, мен янги имлога кўчирдим. Иккинчи шеър тўғрисида ҳам Ғафур ака:\n— Қалай? – деб фикр сўради.\n— Унчалик чиқмади, — деди менинг суюнганимга қарамай, ўзи қаноат ҳосил қилмаган Ғафур ака. Сўнг мамнун, қўшиб қўйди: — Газетангга барибир ҳеч ким бундан зўр шеър ёзиб беролмайди!\nБир-икки сатрда Ғафур ака баъзан олам-жаҳонни ифодалар, аниқ, ғаройиб манзара чизарди: “…кўзига – ўргимчак ин қўйган йигитлар ҳам бор”, дегандек.\nДарвоқе, Бухоро тўғрисида. Атиги икки сатр, лекин гўёки бутун роман:\nБухоро – бир олтин коса,\nҚон-ёш билан лиммо-лим…\nҒафур ака ҳар кимга, ҳар нарсага фақат меҳр қўйиши ёки норозилик билан қараши мумкин (унинг ҳаёти ва ижоди мағзи муҳаббат ва нафратдан иборат) эди. У “Отелло”ни бекорга таржима қилмаган. Учинчи йўлни билмайди (шундай одам замон билан қандай муросага борганига ажабланасиз).\nУруш пайти бир ёқлардан олиб келинган етим-есирларга шу қадар кўнгли ачийдики, “Тинчлан, жигарим!” дейди, “Ўз уйингдасан!” дейди. Бу билан ёнма-ён ғазаби тошади:\nОта-онасининг тайини ҳам йўқ,\nКундалик ҳолатларда ҳам Ғафур ака ё боладек суюнади, ёки “аччиғи бурни учида” деган қабилида лов этиб ёнади. Жаҳли чиққанда кўзлари чақнаб, бурнигача қизариб кетади.\nЭсимда, олиму-фозиллар, арбоблар тўпланган давра эди. Мен ёшман, хизматдаман. Ора-орада четдан суҳбат тинглайман. Ғафур аканинг кайфи чоғ, яйраб ўтирарди.\nКимдир икки вилоят ёшлари тўполон чиқарганидан гап очди. Бир вилоят раҳбари, ёшлар шўхлик қилган, холос, деди.\nҒафур ака нохос бўғилиб, портлади:\n— Бу нима деган гап?! Дўппи кийган бир халқ “чуқур дўппили”ю “япасқи дўппили” деб бир-бирига тирғалса! Қўл кўтарса! Сиз тарбия ўрнида уларни оқласангиз! Мен бир мақола ёзаман. Сизнинг исмингизни қўшиб!..\nРаҳбар лой бўлиб қолди. Давра тарқагунча бошини қайтиб кўтармади.\nҒафур ака бировни ноҳақ ранжитганми?\nКимдир ундан жабр кўрганми?\nҲаёт инсонни не кўйларга солмайди!\nЛекин у табиатан марҳаматли эди.\nЯна “шеър ундиргани” касалхонага борганимда, унинг аҳволи ночор эди. лекин шеърни тайёрлаб қўйган экан. Янги имлога кўчирдим. Толиқтирмаслик учун тез қўзғалдим.\n— Ҳозир машина келади, шошма, — деди Ғафур ака. Ўзининг ҳам шаҳарда, марказда иши борлигини айтди.\nМашина келди. Йўлга тушдик. Ўрдага яқин муюлишга етганда, тўхтатишни сўрадим. Бу ёғи яқин, ўзим бораман, дедим. Ғафур ака ҳайдовчига тўғри юраверишни буюрди.\nУ хаста эди, яна денг ташвиш билан кўчага чиққан эди; айниқса, мен ундан анча ёш, шунчаки бир ҳаваскор эдим. Буниси етмагандек, тушиб қоламан, деб сипогарчилик қилиб ўтирибман!\nҒафур ака ниҳоятда беозор жилмайди:\n— Сен бизга хизмат қиласан, биз ҳам бир хизмат қилайлик-да!\nҲаётимда кейин бундай олийҳиммат муносабатни кам учратдим.\nМашина тўғрисида ёздиму, ўйга ботдим.\nҒафур ака ўзини “машинанинг бир винти” деган эди.\nҲайбатли “машина” айбдор-айбсиз кўп одамни босган-янчган, шовқин кўтариб илгарилаётган эди.\nХалқ, миллат дардида ёниб-куйиб мустақил ҳаётни орзу қилган бутун бир авлод (“машина”га сал-пал ён бериб, йўл бўшатганига ҳам қарамай!) оёқ остида қолиб кетган эди…\nҒафур ака буни биларди. Аммо “етимлик… ўнинчи йилларнинг саргардонлиги… бир меҳрибон қўл, бир оғиз ширин сўз нондек арзанда…”дан кейин, киши ҳаётини, ўзини ўйлаб, бор имкониятдан фойдаланиб, машина билан “бирлашиб” кетишга уриниши табиий ҳол эди. Қолаверса, у янгича муҳитда тарбия топган: онгли равишда замонни маъқуллаган, ишонганга ўхшайди (ҳар ҳолда, ёзганларидан шундай фикр туғилади). Бундан ташқари, фақат Ғафур ака эмас, тенгдошлари, кейинги ижодкорлар барчаси энди “винт”га айланган эди. Улар учун олдинги авлод каби топталишдан жон сақлашга интилиш – ҳақиқатдан, адолатдан устун келди. Банданинг ожизлигига манфаат балоси, ялтоқланиш қўшилиб кетди. (Бу кечаги кун адабиётининг фожиасидир!)\nҒафур ака ўз даврининг одами эди. Лекин (олдин айтганимиз) у халқ ичида, ўзбекона бир тарзда умр кечиради. ЎТГАН АВЛОДга хос, ХАЛҚ, МИЛЛАТ дарди унинг қони-жонида яшаб қолаверади! Тенгдошлари ёки кейинги ижодкорлардан ҳеч ким Ғафур ака даражасида ўзбек халқи номидан гапирган, халқни ҳар томонлама кўрсатган, миллатни ҳимоя қилган, улуғлаган эмас!\nБалки адашарман, лекин менга баъзан Ғафур ака сиёсий шеърлару-мақолалар билан ўзини “ниқоб”лаб (шум, муғомбир-да!), инсоний шеърлар, теран илмий мақолалар, айниқса, насрий асарларини ёзгандек туюлади… У Алишер Навоий ғазалига “Тун била тонг” деб мухаммас боғлаган. Кўпдан буён бир сатри диққатимни тортади: “Ки бирни икки дейиб бўлмагай замон элига…” Илк қарашда замон элининг донолиги айтилаяпти. Бироқ шикоят оҳанги, умумий мазмундан бошқа гап келиб чиқади: “Замон эли, афсуски, коса тагида нимкоса борлигини тушунмайди!”\nРадиодаги ёзув баҳона кўп нарса хаёлимдан кечди…\nҚисқаси, Ғафур ака радиони яхши кўрар эди. адабиёт бўлимига тез-тез қўнғироқ қилиб турарди. Бўлимда Ўлмас Умарбеков, Фарҳод Мусажонов, Насиба Эргашева, Баҳодир Абдуллаев ва камина ишлар эдик. Баҳодир ака Олмос опам билан бирга ўқиган, баъзан Ғафур акани чақиртириб, ёзиб олар эди. бир куни у банд бўлиб қолиб, бу иш менга юкланди.\nҒафур ака келди. Латифанамо икки асарини ўқиб берди. Бериги хонага чиқиб, ўқиганини шошмай эшитди.\n— Қалай? – деб сўради ҳар галгидек.\n— Зўр! – дедим. – Бошқа йўқми?\n— Бор. Бор! – деди Ғафур ака завқланиб. – Лекин ўзимда нусха қолмади. Нашриётга берганман. Эринмасанг, келтириб кўчириб қўй, жума куни соат бирда келиб ўқиб ташлайман.\n— Хўп бўлади, — дедим.\nЖума куни эрталаб – барвақт қўнғироқ қилди:\n— Тайёр, Ғафур ака!\n— Қалай, ҳақини ҳам ёздирганмисан? – Унинг одати шу, нимадир ўқиса, бирйўла ҳақини олиб кетар эди. Юксак обрў-эътиборига қарамай, пулга эҳтиёжи йўқ эди деб бўлмасди.\n— Ҳаммаси тайёр!\nРоппа-роса соат бирда келди.\nСтудияга кириб, ўқишга тутинди.\nБулар “Афанди ўлмайдиган бўлди” ва “Ҳасан Кайфий” деган, аввалгиларидан ҳажми каттароқ асарлар эди.\n(Жуда ўзига хос, ажиб маҳорат билан ўқиган).\nҚайтиб ёзув хонасига чиқди.\n— Зўр, Ғафур ака! – дедим. – Хафа бўлмасангиз, бир гап айтаман.\n— Сиз буюк шоирсиз. Шеърларингиз зўр. Лекин менга қолса, насрий асарларингиз ундан ҳам кучли. Тенги йўқ.\nҒафур ака кўзларини катта очиб қаради.\n— Шунақами?! Шунақами? – деди. Кейин, бир нуқтага тикилиб, ўйчан пичирлади: — Балки! Балки…\nИкки оғиз хотима.\nЎтганларни эслаш хайрли ишдир. Бугунги авлод Ғафур аканинг ҳаёти ва ижодини яхши билмайди. Менинг ниятим уни бир оз таништириш эди, холос.\nTeg(lar) G'afur G'ulomOmon Muxtor


Инсон саломатлигига атроф-муҳит ва озиқ-овқатнинг таъсирини баҳолашнинг долзарб муаммолари тадқиқ этилмоқда\nСамарқанд давлат университети кимё факултети ўқитувчиси Гавҳар Нармаева “Органик моддаларнинг волтамперометрик анализи” мавзусида илмий тадқиқот олиб боради. Шу кунгача 20 яқин мақолалари республика ва халқаро Россия, Болгария, Англия каби давлатларнинг нуфузли нашрларида мақолалари чоп этилган.\n– Ҳозирги кунда инсон саломатлигига атроф-муҳит ва озиқ-овқатнинг таъсирини баҳолаш долзарб муаммолардан биридир, - дейди Гавҳар Нармаева.- Шу боисдан, озиқ-овқат ва фарматсевтик препаратларнинг кимёвий таркибини мониторинг қилиш муҳим аҳамият касб этади. Тадқиқотимнинг асосий мақсади органик моддалар, шу жумладан, фарматсевтик препаратлар таркибидаги моддаларни текшириш, витаминлар миқдорини аниқлашга қаратилган. Бу вазифани бажариш учун сезгир ва селектив электрод ишлаб чиқдик. Яқинда ушбу фойдали модел интеллектуал мулк агентлиги томонидан патентланди. Эндиликда ушбу электродни лаборатория машғулотларига кенг жалб қилиш ҳаракатидамиз.\nУшбу электрод орқали нафақат дори воситалари, балки озиқ-овқат, оқова сув таркибини ҳам текшириш ҳамда биологик фаол моддалар, B2, B6 va C витаминлар миқдорини аниқлаш мумкин. Тадқиқотчи обект сифатида Magne B6, Dramin B6 va Bentavit Valenta каби таблеткаларни, шунингдек, оқова сувлар таркибини ўрганган. Олинган натижаларга кўра вилоятимиздаги оқова сувларда оғир металлар қўрғошин ва мис миқдори белгиланган миқдордан кўплиги аниқланган. Сув таркибида оғиқ металларнинг меъёрдан ошмаслигини назоратда ушлаб туриш эса кейинги муҳим вазифадир.\nЎзбекистон янгиликлари » Жамият » Инсон саломатлигига атроф-муҳит ва озиқ-овқатнинг таъсирини баҳолашнинг долзарб муаммолари тадқиқ этилмоқда


Болтиқ халқаро академияси проректори Инна Стетсенко Ўзбекистондаги Президент сайлови ҳақида\n11:35 / 02.12.2016\nЎзА мухбири мамлакатимизда Ўзбекистон Республикаси Президенти сайловига тайёргарлик жараёни билан танишаётган халқаро кузатувчи, Болтиқ халқаро академияси проректори Инна Стетсенко билан суҳбатлашди.\n– Инна Петровна, айтингчи, Ўзбекистон Президенти сайловида сиёсий партияларнинг роли оширилгани қандай аҳамиятга эга?\n– Ўзбекистонда Президент сайловида сиёсий партияларнинг роли оширилгани демократик ислоҳотларни чуқурлаштиришга қаратилган принципиал қадамлардан биридир. Ушбу сайлов жараёнида сиёсий партияларнинг сайловда қатнашиши учун қонун асосида енгиллик берилган.\nМамлакатингизда конституциявий асосда ҳокимиятнинг қонун чиқарувчи, ижро этувчи ва суд ҳокимиятига бўлиниши принципи мавжудлиги ҳам улар ўртасидаги муносабатларда ўзаро тийиб туриш ва манфаатлар мувозанатини таъминлайдиган самарали тизим барпо этилганини кўрсатади. Бундан келиб чиқадики, ҳар бир соҳа ўз иши билан мустақил равишда, чуқурроқ шуғулланади ва ўз йўналишида кўпроқ ютуқларга эришади ва бу мамлакат ривожида муҳим ўрин тутади.\nМавжуд тўртта сиёсий партия ҳам ўз йўналиши ва мақсадларига эга. Сайлов кампанияси жараёнида уларнинг барчасига қонунга мувофиқ тенг ва кенг шарт-шароит яратилган. Тошкент шаҳри ва Сирдарё вилоятининг бир неча ҳудудларида бўлганимда бунинг амалий ифодасини кўрдим.\nЎзбекистонда ушбу соҳада қабул қилинган ҳуқуқий-меъёрий ҳужжатлар сайловнинг адолатлилик, очиқлик, ошкоралик ва транспарентлик принциплари асосида ўтишига шароит яратган.\n– Президентликка номзодлар ўртасида рақобат муҳитини қандай баҳолайсиз?\n– Сайлов жараёнида соғлом рақобат энг муҳим омиллардан бири ҳисобланади. Сайлов кампанияси давомида барча партиялардан кўрсатилган номзодларга бир хил шарт-шароит таъминлаб берилгани, бу жараённинг мониторинг қилиб борилаётгани, бунга нафақат миллий, балки хорижий кузатувчи ва экспертлар ҳам жалб этилгани энг юқори демократик талабларга мувофиқ келади.\nҚаерда сайловга оид реклама воситалари, баннерлар бўлса, барчасида тўртта номзоднинг бир хил даражада тарғиб этилаётганини кузатиш мумкин. Уларнинг ҳеч бирига алоҳида ёндашув ёки қандайдир чеклашлар мавжудлигини учратмадим.\n– Сайлов участкаларининг фаолияти сизда қандай таассурот қолдирди?\n– Сирдарё вилоятининг Гулистон шаҳрида, Ховос туманида ўнга яқин сайлов участкасида бўлдим. Барча сайлов участкаларида юксак даражада тайёргарлик ишлари амалга оширилган. Уларни бемалол инновацион участкалар, деб аташ мумкин. Чунки сайлов участкалари барча зарур техника ва ахборот-коммуникация воситалари билан тўлиқ таъминланган.\nЭнг муҳими, сайловчиларга барча қулайлик яратилган. Она ва бола, тиббиёт хоналари эътиборимни тортди. Ногиронлар учун махсус шарт-шароит яратилган. Бу оддий қулайлик эмас, балки мамлакатингизда шаклланган юқори ижтимоий ҳимоянинг ажралмас бўлагидир.\nСайлов участкаларида муддатидан олдин овоз бериш қонун талабларига мувофиқ ўтказилаётганига гувоҳ бўлдим.\nСайлов куни участкага овоз бериш учун кела олмайдиган фуқаролар, яъни кексалар, беморларнинг алоҳида рўйхати шакллантирилгани диққатга сазовор. Демак, шу куни сайлов участкаси ходимлари уларнинг ҳузурига сайлов қутисини олиб бориб, овоз беришига имкон яратади. Бу барча фуқароларнинг конституциявий ҳуқуқидан фойдаланишини таъминловчи муҳим чора-тадбирдир.\n– Ўзбекистон хотин-қизлари ва ёшлари ҳақида қандай фикрдасиз?\n– Ўзбекистонда хотин-қизлар ва ёшлар алоҳида эътибордалигини ҳар қадамда учратиш ва кўриш мумкин. Сайлов участкалари аъзоларининг ярмига яқини хотин-қизлардан иборатлиги, парламентда улар учун квота ажратилгани бунинг яққол далилидир.\nТошкентда бўлиб ўтган Ёшлар симфоник оркестри концертида, Гулистон давлат университетида бўлганимда Ўзбекистон ёшларининг иқтидори ва интилишларига ҳавасим келди. Уларнинг бахти ва омади бақувват миллий илдизларига таянган ҳолда юксакликка интилаётганидадир. Истеъдодли ўзбек ёшларининг саҳнадаги чиқишлари олқишга муносиб.\nЁшларнинг сайловга муносабати алоҳида таҳсинга лойиқ. Илк бор сайловда иштирок этаётган ёшлар ўзи овоз берадиган участкаси ҳақида аниқ маълумотга эга. Бу сайлов кампанияси давомида юқори даражада тарғибот ишлари олиб борилганини кўрсатади. Янада эътиборлиси, ёшларнинг сайловда иштирок этишга иштиёқи баландлиги.\nБир сўз билан айтганда, Ўзбекистон барча соҳада ривожланмоқда. Миллий қонунлар халқаро стандартларга мувофиқлашаётгани, энг илғор тажрибаларни қўллашга бўлган интилиш, дўстона кайфият ютуқларга йўл очмоқда. Шунинг учун бу юрт тинч ва осойишта. Ана шундай юксак ютуқларни Биринчи Президентингиз Ислом Каримов раҳнамолигида қўлга киритган халқингиз бундан буён ҳам юксак марраларга эришишига шубҳа йўқ.\nпрезидент сайлови Инна Стетсенко\nАндижонда Ўзбекистон Республикаси Президенти сайлови уюшқоқлик билан ўтмоқда


Саудия Арабистони қироллиги вазири Ўзбекистонга нега келди?\n15:51 / 04.11.2017\n4 ноябрь куни Тошкент шаҳрида МДҲ электр энергетика Кенгашининг 51-йиғилиши бошлангани ҳақида хабар берилганди. Унда иштирок этаётган Саудия Арабистони қироллигининг энергетика, саноат ва минерал ресурслар вазири Ҳолид ал-Фалиҳ ҳамда Ўзбекистон Республикаси бош вазири ўринбосари Алишер Султонов, Россия ва Қозоғистон ҳукумати вакиллари билан биргаликда тор доирада суҳбат ташкил этилди.\nЁпиқ тарзда ўтказилган учрашувда тўрт томон нефть сиёсати ва энергетика соҳасида интерграция масалаларини муҳокама этгани тахмин қилинмоқда.\n"Бу менинг Ўзбекистонга илк ташрифим бўлди. Мазкур ташриф давомида Ўзбекистон бош вазири ўринбосари Алишер Султонов билан икки мамлакат, яъни Саудия Арабистони ва Ўзбекистон ўртасида ҳамкорлик шартларини муҳокама қилишга имкон туғилди. Тарихан Саудия Арабистонининг Каспийбўйи давлатларига қизиқиши юқори бўлган, шунингдек Ўзбекистон билан кўп томонлама алоқаларимиз ривожланган. Шунингдек, МДҲ электр энергетика Кенгашининг 51-йиғилишида бироз иштирок этишга муваффақ бўлдим. Бутун дунёда энергия манбаларига бўлган эҳтиёж ошиб бораркан, Осиёда аниқланган манбалар бирламчи заруриятга айланиши сир эмас. Минтақа нафақат нефть ва газ соҳасида, балки ўзаро интеграцияллашувни ривожлантириш орқали энергетика соҳасида ҳам пешқадам бўла олади.\nБиз тор доирада Ўзбекистон, Россия, Қозоғистон ва Саудия Арабистони маслаҳатлашувини ўтказдик. Унда нефть бозорида юз бераётган глобал ўзгаришларга баҳо берган ҳолда, келгуси стратегия йўллари муҳокама этилди. Ўтган йили ноябрь ойида имзоланган шартнома бандларида кўрсатилган талабларни бажариш юзасидан мониторинг амалга оширилди. Саудия Арабистони ва Россия Федерацияси энергетика вазирлари ўзларининг техник хулосаларини келтириб ўтдилар.\nБиз олдимизга қўйган марраларни ҳали ошиб ўтмадик, қилиниши зарур бўлган ишлар кўп. Бундай фикрни Қозоғистон Республикаси президенти Нурсултон Назарбоев ҳам, Таиландда ўтган Осиё энергетика вазирлари мажлисида иштирок этган Малайзия бош вазири ҳам, Эквадор вазири ҳам билдирди. Мен Нигерия, Ливия ва бошқа Афро-Осиё мамлакат вакиллари билан музокараларни давом эттирмоқдаман”, - деди саудиялик вазир суҳбатдан сўнг.\nАйни пайтда тор доирадаги учрашувда қандай масалалар кўриб чиқилгани, янги келишувлар ҳақида очиқ маълумот тарқатилмади. Шунга қарамай, жаҳон бозорида нефть сиёсати тез орада янги даврга қадам қўйишини кутиш мумкин.\nСаудия Арабистони МДҲ энергетика


Порошенко Трамп билан Вашингтонда учрашди\n22 ноябр 2019, Тошкент вақти: 10:23\nУкраина раҳбари Петро Порошенко ОҚ Уйда президент Дональд Трамп томонидан қабул қилинди.\nВашингтонда президент Дональд Трамп Украина раҳбари Петро Порошенко билан қисқа муддатли учрашув ўтказди.\nПорошенко Reuters агентлигига учрашувдан қониқиш ҳосил қилганини билдирди.\n-Мен музокаралардан тўлиқ қониқиш ҳосил қилдим, деб айта оламан. Президент Дональд Трамп, вице президент Майк Пенс ва мен билан учрашган вазирларга мамлакатимизни қўллаб қувватлаётгани учун миннатдорчилик билдираман, -деди Порошенко.\nАввалроқ Украина президенти Вашингтонда вице президент Майк Пенс билангина музокаралар ўтказиши хабар қилинган эди.\nБироқ Трамп Порошенко билан Россия президенти Путиндан олдинроқ учрашди. Трамп ва Путин учрашуви Германиянинг Гамбург шаҳрида ўтадиган “Катта йигирматалик” саммити доирасида июль ойи бошларида бўлиши мумкинлиги айтилаётган эди.\nОҚ Уйнинг қисқа баёнотига қараганда Порошенко билан АҚШ расмийлари “Украина шарқида барқарорлик ўрнатиш ҳаракатларини қўллаб қувватлаш ва аксилкоррупциявий чоралар масаласини муҳокама қилган”.\nДушанбе шаҳар Самоний туман суди Garduna фирмаси раҳбари Бахтивор Арабовни 9 йилга, фирма бош ҳисобчиси Товус Хушкадамовани 6 йилга озодликдан маҳрум қилди. Шунингдек, улар 80 минг доллар жаримга ҳам тортилдилар.\nИсроил Бош прокурори Авичай Мандельблит 21 ноябрь куни Бош вазир Бинямин Нетаняҳуга расман коррупция айбловини билдирди. Бош прокурорга кўра, сўнгги уч йил ичида Нетаняҳу товламачилик, ишончни суистеъмол қилиш ва пора олиш каби жиноятларни амалга оширган.\nНетаняҳу Бош проукурорнинг бу айбловини “давлат тўнтаришига уриниш” деб атади:\nВучич серб махсус хизматлари Россиянинг бошқа жоусуслари ҳақида ҳам маълумотларга эга эканини маълум қилди. Унга кўра, Клебан яна уч нафар жосус билан ўн марта учрашган ва уч марта уларга пул олиб келган. Бундан ташқари Клебаннинг бошқа 9 жосус билан учрашгани ҳам ҳужжатлаштирилган.


"Экология" китоби, Хусан Тургунович Турсунов\nЭкология, Учебные и методические пособия\nХусан Тургунович Турсунов\nЭлектронная книга (1,5Mb)\nЎқув қўлланмасида экология асослари, амалий экология, экологик хавфсизлик ва барқарор ривожланиш масалалари ўрганилади. Экологик хавфсизликни таъминлашнинг ҳуқуқий, ташкилий ва иқтисодий асослари берилган. Ўзбекистондаги экологик муаммоларини ўрганиш ва ҳал қилиш масалаларига алоҳида эътибор берилган.\nКитобда ҳар бир боб учун тегишли иллюстратив материаллар, назорат саволлари, тест топшириқлари, рефератлар мавзулари ва фойдаланилган манбалар берилган.\nЎқув қўлланма олий ўқув юртлари талабалари учун ёзилган. Ўқитувчилар, экология ва атроф муҳитни муҳофаза қилишнинг турли масалалари билан шуғулланувчилар, барча ҳоҳловчилар фойдаланишлари мумкин.\nМазкур ўқув қўлланма Мирзо Улуғбек номидаги Ўзбекистон Миллий университети Илмий Кенгашининг 2005-йил 29- декабрдаги мажлисида чоп этишга тавсия этилди (5-сонли баённома).\nЖиззах вилояти табиати ва уни муҳофаза қилиш\nПедагогиканинг айрим долзарб муаммолари: моҳият, талқин ва ечим\nСолиққа тортиш асослари\nЎзбек болалар нутқи лексикасининг социопсихолингвистик тадқиқи


Ўзбекистонлик мутахассисларни Росгвардия олий ҳарбий ўқув юртларида таҳсил олишини ташкил этиш тўғрисида шартнома имзоланади.\nТОШКЕНТ, 17 апр – Sputnik. Росгвардия Ўзбекистон билан ҳамкорликни ривожлаштиришни режалаштирмоқда.\nРосгвардия ходимлари ўзбекистонлик ҳамкасбларига қурол-аслаҳаларни кўрсатишди\nЎзбекистонлик мутахассисларни Росгвардия олий ҳарбий ўқув юртларида таҳсил олишини ташкил этиш тўғрисида шартнома имзоланади. Бу ҳақда Росгвардия директори биринчи ўринбосари генерал-полковник Сергей Меликов маълум қилди.\n“Бизда 4 та олий ҳарбий олийгоҳлар мавжуд. Уларда шартнома имзоланган МДҲ мамлакатларидан келган шерикларимиз таҳсил олишмоқда. Булар Беларус, Қозоғистон, Қирғизистон, Арманистон ва яқин вақтларда, мен умид қиламанки, биз бундай шартномани Ўзбекистон билан ҳам имзолаймиз”, - деди Росгвардия вакили.\nМеликовнинг сўзларига кўра, Росгвардия яқин шериклар билан ҳамкорликни мустаҳкамлади, биринчи навбатда Беларус ва Қозоғистон билан, шунингдек, Ўзбекистон билан ҳам яқиндан иш олиб боришни бошлади.\nЭслатиб ўтамиз, февраль бошида Ўзбекистон Миллий гвардия делегацияси Россияга ташриф буюрганди.\nТашриф давомида Росгвардия ва Ўзбекистон Миллий гвардияси 2019 йилда ҳалқаро ҳамкорлик режасини имзоланганди. Россия қўриқлаш ва ОМОН ходимлари ўзбекистонлик ҳамкасбларига хизмат-жанговар вазифаларини бажариш, қурол-яроқ ва махсус асбоб-ускуналарни намойиш қилишган.


5 йилда Самарқандда лой бўлган йўл умуман қолмайди — Эркинжон Турдимов – Газета.uz\nLotinchada 27 январ 2022, 15:30 Жамият\nСамарқанд вилояти ҳокими Эркинжон Турдимов вилоятни ривожлантириш стратегияси режалари билан бўлишди. Бу ҳақда Zarnews хабар берди.\nВилоят ҳокимининг режасига кўра, келгуси 5 йилда Самарқандда 1900 км йўл шағаллаштирилиб, «лой бўлган йўл умуман қолмайди». Шунингдек, 8 минг км йўлларга асфальт ётқизилади, 270 та кўприкларда қурилиш, таъмирлаш реконструкция ишлари амалга оширилади, 61 минг донадан ортиқ эски симёғочлар тўлиқ янгиланади, 2200 кмдан ортиқ ичимлик суви тармоқлари тортилади, реконструкция қилинади.\n«Тараққиёт стратегиясида асосий эътибор инсон қадрини улуғлашга қаратилганлиги билан аҳамиятлидир. Ушбу стратегия жойлардаги ижро ҳокимияти вакилларига келгуси 5 йилда нима ишларни амалга оширишимиз кераклигини, қандай мақсадларга эришишлигимизни эга, кесим қилиб оддийгина тилда ишлаб чиқилган дастурий амалдир. Ўтган йил якунлари бўйича вилоятимиз аҳолисининг умумий даромади 51 триллион сўмни ташкил этиб, 24 фоизга ўсди. Аҳоли жон бошига 12 миллион 900 минг сўмга етди. Келгуси беш йилда буни 2,5 баробар ошириш ва 32 миллион сўмга етказиш кўзда тутилган. Жорий йилда эса аҳоли [жон бошига] даромадлар 16 миллион сўм бўлиши кутилмоқда», — деди Турдимов.\nУнинг айтишича, бу мақсадларга эришиш учун 2022−2026 йилларда вилоятда камида 8 млрд долларлик 5,5 мингдан ортиқ инвестиция лойиҳалар амалга оширилади. Бу орқали 250 мингдан ортиқ реал, доимий иш ўрни яратилиши, ишсизлик даражасини 2 баробар қисқартириш назарда тутилган.\nВилоят ҳокимига кўра, 2022 йилда аҳоли бандлигини таъминлаш, камбағалликни қисқартириш ва даромадларни ошириш мақсадида бевосита маҳаллалардаги ҳоким ёрдамчилари тавсияси ва хулосаси асосида 1,3 триллион сўмдан ортиқ маблағ йўналтирилади.\nШунингдек, жорий йилда Самарқанд шаҳрини «бир миллионли шаҳар» га айлантириш борасида фаол иш олиб бориш кўзда тутилган.\nЭслатиб ўтамиз, Турдимов ўтган йилнинг апрель ойида Самарқанд 2021 йил охирига қадар аҳолиси бир миллиондан ошадиган шаҳарга айланишини айтган эди.\nСамарқандни бир миллионли шаҳар қилиб, унинг таркибида бешта туман қилмоқчимиз — Эркинжон Турдимов 2 апрель 2021, 14:35\n2019 йилнинг 1-чорагида Эркинжон Турдимовнинг секторида 7700 га яқин масала ўрганилди 10 апрель 2019, 16:07\n27 январ, 23:17\nШу ҳокимнинг отасига рахмат.


“Харажатлар – ишлаб чиқариш” услуби асосчиси\nС начала работы biznes-daily.uz 7 736 859\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" “Харажатлар – ишлаб чиқариш” услуби асосчиси\nУнинг болалик йиллари даҳшатли ижтимоий ва сиёсий ўзгаришлар даврига тўғри келади. Биринчи жаҳон уруши бошланган пайтда Василий атиги саккиз ёшга тўлганди. У Россияда рўй берган инқилобнинг бевосита гувоҳи бўлганини ва Петрограддаги Қишки саройнинг ёнида Лениннинг омма олдида сўзга чиққан ҳолати хотирасида ҳанузгача муҳрланиб қолганлигини айтади.\nАмерикалик иқтисодчи Василий Васильевич Леонтьев Санкт-Петербургда (Россияда) иқтисодиёт профессори Василий Леонтьев ва Евгения Леонтьева (қизлик фамилияси – Беккер) оиласида дунёга келади. 1921 йилда у Ленинград университетига ўқишга киради, аввалига фалсафа ва социологияни, кейинчалик иқтисодиётни ўргана бошлайди. 1925 йилда мазкур олийгоҳни битириб, Берлин университетида ўқишни давом эттиради. 1927–1928 йиллар давомида ўзининг профессионал карьерасини Киль университетида кичик илмий ходим сифатида бошлайди. Шуни алоҳида таъкидлаш лозимки, Леонтьев 22 ёшида иқтисодиёт фанлари доктори илмий даражасига эга бўлади.\n1929 йилда В. Леонтьев Хитой темир йўллари вазирлигида иқтисодиёт маслаҳатчиси бўлиб фаолият юритади. 1931 йилда АҚШга кўчиб кетиб, Иқтисодий тадқиқотлар миллий бюросига ишга киради. 1932 йилда шоира Эстелл Ҳелен Марксга уйланади. Уларнинг яккаю ёлғиз қизи Светлана Алперс кейинчалик Берклидаги Калифорния университети санъат тарихи профессори даражасига етди.\nЛеонтьев ўзининг узоқ муддатли фаолиятини 1931 йили АҚШнинг Гарвард университетида иқтисодиёт муаллими сифатида давом эттиради. 1946 йилда у ҳақиқий профессор даражасига эга бўлади.\n1948 йилда Леонтьев Гарвард иқтисодий тадқиқотлар лойиҳасига – Иқтисодий тадқиқотлар марказига асос солади ва бу ерда директор лавозимида иш юритади. Марказ фаолияти 1973 йилгача давом этади.\nШу даврда у “харажатлар – ишлаб чиқариш” (input–output) иқтисодий таҳлил услубини ишлаб чиқди. Бу услуб капиталистик (бозор) иқтисодиёт тармоқларида ижтимоий маҳсулотнинг айрим қисмларини ўзаро алмаштиришнинг конкрет жараёнларини тадқиқ қилишга йўналтирилгандир.\nБундан ташқари, Леонтьев 1953 йилдан то 1975 йилгача Гарвард университетида Генри Лис номидаги сиёсий иқтисод кафедрасини бошқаради. 1975 йилдан Нью-Йорк университети профессори, Иқтисодий таҳлил институти ташкилотчиси бўлиб ишлади.\nАйтиб ўтиш жоизки, Леонтьев умри давомида қуролсизланиш иқтисодиётига ҳам катта қизиқиш билан қарайди ва ушбу мавзу унинг тадқиқот объектига айланади.\nУнинг илмий асарлари юксак таҳлил услуби ва умумий иқтисодий муаммоларга бўлган кенг кўламли қизиқиши билан ажралиб туради. Леонтьевнинг ўзи малакали математик бўлишига қарамай, дунёда рўй бераётган иқтисодий муаммоларни математик назария асосларига таянган ҳолда шарҳлашга қарши туради. Унинг фикрича, иқтисодиёт амалий фан бўлиб, унинг назариялари ҳаётга эмпирик тарзда (тажрибага асосланган ҳолда аниқлаш) тадқиқ этилсагина фойда келтириши мумкин.\nУнинг бу нуқтаи назари 1941 йилда чоп этилган “Америка иқтисодиёти тузилмаси, 1919...1929 йй.: мувозанат таҳлилининг эмпирик қўлланилиши” (“The Structure of the American Economy, 1919...1929: An Empirical Application of Equilibrium Analysis”) деб номланган биринчи китобидаёқ кўзга яққол ташланади.\n“Харажатлар – ишлаб чиқариш” иқтисодий таҳлил услубини баён эувчи ушбу илк илмий асари Леонтьевни иқтисодиёт соҳасида буюк новатор сифатида танилишига сабаб бўлади. Бироқ унинг бу тизимини дунё мутахассислари дарҳол тан олмайди. Чунки бу пайтда капиталистик мамлакатлар Буюк турғунлик даврини бошдан кечираётган ва энг оғриқли муаммолардан асосийлари ишсизлик ва капиталистик иқтисодиётининг беқарорлиги эди. Ўша даврда бутун дунёнинг диққат-эътибори инглиз иқтисодчиси Жон Мейнард Кейс ва унинг 1936 йилда чоп этилган “Бандлик, фоиз ва пулнинг умумий назарияси” (“The General Theory of Employment, Interest, and Money”) китобига қаратилганди.\nИккинчи жаҳон уруши пайтида бандлик масаласи муаммо сифатида ҳал қилинган бўлса-да, урушдан кейин кескин равишда яна юзага келади. Ана шу пайтда АҚШнинг Меҳнат статистика бюроси биринчи бор Леонтьевнинг “харажатлар – ишлаб чиқариш” услубига мурожаат қилади.\nИқтисодчининг модели аввалига 1939 йилда, кейин эса 1947 йилда тинчликдан урушга ва урушдан тинчликка ўтиш пайтида оммавий бандлик ва соҳалар бўйича бандликнинг ўзгаришини башорат қилиш мақсадида қўлланилди.\nМеҳнат статистика бюроси эътиборига тушганидан сўнг 10 йил ўтар-ўтмас, Леонтьевнинг услуби аксарият капиталистик ва социалистик мамлакатлар миллий ҳисоблар тизимининг таркибий қисмига айланди. Ушбу услуб ҳали-ҳануз бутун дунё бўйича ҳукумат ва халқаро ташкилотлар ҳамда тадқиқот институтлари томонидан қўлланилиб, такомиллаштирилмоқда.\n“Харажатлар – ишлаб чиқариш” услуби асосидаги таҳлил XIX аср француз иқтисодчиси Леон Вальрас яратган иқтисодиёт йўналишига тааллуқли бўлиб, “умумий мувозанат назарияси” деб ҳам юритилади. Ушбу услуб иқтисодий муносабатларнинг ўзаро боғлиқлигини эътибор марказига қўяди. Ўз ишининг бошидан Леонтьев Вальраснинг ўзаро боғлиқлик тизимини тан олади. Бироқ ундан аввал умумий мувозанат таҳлили иқтисодий сиёсатни шакллантириш жараёнида қўлланма сифатида ишлатилмаганди.\nЛеонтьев ўз тизимини 1950-60 йиллар давомида такомиллаштиради, мураккаб компьютерлар пайдо бўлиши билан ўзгартириб боради, соддароқ тахминлардан воз кечади.\n1950-йиллар ўрталарида В. Леонтьев АҚШ экспорти импортидан кўра кўпроқ меҳнатни талаб қилишини исботлаб беради ва бу билан халқаро савдо назарияси ақидаларига қарши чиқади. Ушбу фундаментал тамойил “Леонтьев парадокси” деб номланади ва давлатлараро муносабатларда савдо тузилмасини янада чуқурроқ тушунишга имкон яратади.\nИқтисодий таҳлил моделларини қўллашда Леонтьевнинг эришган муваффақиятини унинг юксак қобилият эгаси, юқори тоифали иқтисодчи-мутахассис бўлганлиги ва кўплаб соҳаларга қизиқиши билан изоҳлаш мумкин. У халқаро савдо ва монополия назариялари, эконометрика сингари иқтисодиёт йўналишларига қизиқади ва чуқур ўрганади.\n1973 йилдаги Нобель мукофоти Василий Леонтьевга “иқтисодиётда “харажатлар – ишлаб чиқариш” услубини ривожлантирганлиги ва уни муҳим иқтисодий муаммоларни ҳал қилишга татбиқ этганлиги учун” берилди. Леонтьев экологик муаммоларга бефарқ қарамаган иқтисодчилар қаторида бўлганлиги сабабли Нобель мукофоти билан тақдирланган пайтда сўзлаган нутқида дунё экологиясига тегишли энг содда кўринишдаги “харажатлар – ишлаб чиқариш” моделини келтириб ўтади. Сўзининг сўнггида бундай дейди: “Кам ривожланган мамлакатларда атроф-муҳитни ифлослантиришга қарши киритилган қатъий стандартлар бандлик даражасини оширади, бироқ шу ўринда истеъмол соҳасида баъзи бир қурбонликларни ҳам юзага келтиради”.\nТурли иқтисодий стратегияларнинг атроф-муҳитга ва дунё иқтисодиётига таъсирини Леонтьев кейинги йиллар давомида ҳам тадқиқ қилади. Тадқиқотларининг натижаларини олим ўзининг 1977 йилда чоп этилган “Жаҳон иқтисодиётининг келажаги” (“The Future of the World Economy”) номли китобида эълон қилади.\nШунингдек, В. Леонтьев 1989 йилда БМТда маслаҳатчи бўлиб ҳам фаолият юритади, 1988 йилда эса СССР ФАнинг хорижий аъзоси этиб сайланади.\nЛеонтьев ҳозирги даврдаги бозор иқтисодиётининг айрим жиҳатларини танқид қилган ҳолда капиталистик ишлаб чиқаришдаги антогонистик қарама-қаршиликларни инкор этди.\nДунё иқтисодиёти муаммолари, айниқса, соҳалараро муносабатлар устида олиб борган илмий ишларини БМТ ва Нью-Йорк университети ҳузуридаги Иқтисодий таҳлил институти шафеълигида давом эттирди.\nҲозирги кунда Леонтьевнинг “харажатлар – ишлаб чиқариш” услуби асосидаги таҳлил иқтисодиёт фанида классик восита сифатида тан олинган. Олим томонидан таклиф қилинган тамойиллар иқтисодиётни прогнозлаш ва дастурлаштириш амалиётида кенг қўлланилиб келинмоқда. Леонтьев эса буюк иқтисодчи Кейнс билан бир қаторда ХХ аср иқтисодиёт фанига катта ҳисса қўшган олим, деб топилди.\nВасилий Леонтьев 1998 йилда вафот этди.


Ростов-на-Донуда “Ўзбекистон-Россия: икки давлатнинг ижтимоий-сиёсий аспектлари” мавзусига бағишланган муҳокамалар доираси бўлиб ўтди – Telegraph\nРостов-на-Донуда “Ўзбекистон-Россия: икки давлатнинг ижтимоий-сиёсий аспектлари” мавзусига бағишланган муҳокамалар доираси бўлиб ўтди\nРостов-на-Дону шаҳрида Ўзбекистоннинг Бош консуллиги томонидан “Ўзбекистон-Россия: икки давлатнинг ижтимоий-сиёсий аспектлари” мавзусидаги муҳокамалар доираси ташкил этилди. Тадбир РФ жанубидаги энг қадимий ва нуфузли олий таълим муассасаси – Ростов Давлат иқтисодиёт университети ("РИНХ") майдонида ОТМ президенти А.У.Альбеков ҳамда ректори Е.Н.Макаренко иштирокида бўлиб ўтди.\nРоссия томондан расмийлар, дипломатик корпус, бизнес доиралар, академик ва илмий доиралар вакиллари, жамоат арбоблари, "РИНХ" талаба ва аспирантлари иштирок этишди.\nТадбир доирасида иштирокчиларга сўнгги йилларда Ўзбекистонда ижтимоий-сиёсий, иқтисодий ва гуманитар соҳаларида амалга оширилаётган ислоҳотлар ҳақида батафсил маълумот берилди.\nШу билан бирга, Ўзбекистонда ўтказилиши кутилаётган парламент сайловлари, таълим, туризм ҳамда соғлиқни сақлаш соҳаларидаги ислоҳотларга катта эътибор қаратилди.\nСпикерлар ўз чиқишларида Ўзбекистоннинг ўзаро манфаатли ва конструктив алоқаларга йўналтирилган янги ташқи сиёсатига ҳам алоҳида тўхталиб ўтишди.\nШундан сўнг томонлар Ўзбекистон-Россия муносабатларининг бугунги ҳолати ва истиқболлари, хусусан таълим тизими ва Ўзбекистонда қурилажак АЭС учун мутахассисларнинг Ростов вилоятида таҳсил олиши масалаларини муҳокама қилишди.\nТаъкидлаш жоизки, муҳокамалар доирасида Ростов вилоятига ташриф буюрган Ўзбекистон ОТМлари делегацияси ҳам фаол қатнашди. Тошкент Давлат техника университети, Турин политехника университетининг Тошкент филиали ҳамда Андижон машинасозлик институти ректорлари расмий чиқишлардан кейинги фикрлар алмашинувида фаол иштирок этиб, форум иштирокчиларининг кўп сонли саволларига жавоб беришди.\nБундан ташқари, Ўзбекистон ОТМлари делегациясининг “РИНХ” Ростов давлат иқтисодиёт университети раҳбарияти билан учрашуви ўтказилиб, унда томонлар олий таълим муассасалари ўртасидаги ҳамкорлик истиқболларини муҳокама қилишди.\nТадбир якунига кўра, Андижон машинасозлик институти ҳамда “РИНХ” ўртасида ҳамкорлик меморандуми имзоланди. Ҳужжат шунингдек Андижон ОТМсида янги бухгалтерлик ҳисоби ва аудит, логистика ва ахборот хавфсизлиги кафедралари очилиши масаласини ишлаб чиқишни кўзда тутади.\nМуҳокамалар доираси РФ Қонунчилик кенгаши, Иқтисодий ривожланиш вазирлиги, Ростов вилояти жамоатчилик палатаси, Бутунроссия халқ фронти ҳудудий бўлими ҳамда Ростов-на-Дону шаҳри жамоатчилик палатаси ҳамкорлигида ташкил этилган.


Порошенкога суиқасд қилиш ҳолатлари кўпайиб бормоқда\n08:50 / 18.11.2017\nУкраина хавфсизлик хизматлари 2014 йилдан бери мамлакат президенти Пётр Порошенкога суиқасд қилиш бўйича бир неча уринишни бартараф этишди, сўнгги вақтларда эса бундай ҳолат кўпайган. Бу ҳақда Украина Давлат қўриқлаш бошқармаси бошлиғи Валерий Гелетей «Обозреватель» нашрига берган интервьюсида айтиб ўтди.\n«Бир неча хавфли уриниш бўлган. Инаугурациядан сўнг бир неча кун ўтиб таҳдидли ҳолат юз берди – президент маъмуриятига кираверишда портловчи қурилмани ўрнатишга ҳаракат қилишди. Қўлбола портловчи қурилма ўз вақтида топилди. Жиноий иш қўзғатилган, у ҳали ҳам тергов босқичида», - дея айтиб ўтди Гелетей.\nЎша вақтлар, унинг сўзларига кўра, бу борада энг мураккаб вазият юзага келган. Суиқасд излари, деб таъкидлайди у, Крешчатикдаги чодирларга етаклаган. Бундан ташқари, бир кун аввал Порошенко бориши керак бўлган баъзи тадбир жойларидан портловчи қурилмалар ҳамда ўқ отар қуроллар топилган.\n«Агар президент келиши лозим бўлган жойлардан портлаш хавфи мавжуд бўлган буюмларни топсак, унда буни суиқасдга тайёргарлик кўриш сифатида ҳам қабул қилиш мумкин. Бундай ҳолатлар эса сўнгги вақт ичида жуда кўп юз берди», - дея хулоса қилган Давлат қўриқлаш бошқармаси раҳбари.\nЭслатиб ўтамиз, аввалроқ Украина президенти Пётр Порошенко янги Олий суднинг 114 судьясини тайинлаш тўғрисидаги фармонни имзолагани хабар берилганди.


Уй-жой қурилиши янги босқичга чиқмоқда, соҳага оид меъёрларчи?\nУй-жой қурилиши соҳаси ҳаётимизда муҳим ўрин эгаллайди. Бу соҳа кейинги йилларда шунчалик жадал ривожландики, табиийки, илгари қабул қилинган қонун ҳужжатлари бу жараёнда ортда қола бошлади.\nСоҳани тартибга солишда асосий ҳужжат бўлган Уй-жой кодекси 1998 йилда қабл қилинганининг ўзиёқ бу фикрни тасдиқлайди.\nСенаторлар ҳам мазкур кодекс нормалари ҳозирги замон талабларига тўлиқ жавоб бермаслигини айтмоқда. Хусусан, уй-жой муносабатларини ҳуқуқий тартибга солишнинг яхлит тизими мавжуд эмаслиги давлат томонидан изчил уй-жой сиёсатини амалга оширишни мураккаблаштирмоқда.\nБу эса, ўз навбатида, уй-жой соҳасидаги давлат бошқарувини қайта кўриб чиқишни, уй-жой сиёсатини тартибга солишнинг самарали механизмларини жорий этишни талаб қилмоқда.\nСенатнинг Суд-ҳуқуқ масалалари ва коррупцияга қарши курашиш қўмитаси экспертлар гуруҳи мажлисида ушбу масалага эътибор қаратилди. Янги таҳрирдаги Ўзбекистон Республикасининг Уй-жой кодекси кўриб чиқилди.\nАмалиётда ўз аҳамиятини йўқотган ҳамда аҳолининг эҳтиёжлари ва замон талабларига жавоб бермайдиган нормаларни бекор қилиш, уй-жой муносабатларини тартибга солувчи қонун ҳужжатлари нормаларни тўғридан-тўғри Уй-жой кодексида акс эттириш зарурати мавжуд.\nШу муносабат билан янги таҳрирдаги Кодексда уй-жой соҳасидаги муносабатлар тартибга солиниб, унинг фуқаролик қонунчилиги билан чегараси аниқ белгиланмоқда.\nБундан ташқари, турар жойга бўлган мулк ҳуқуқи барча турдаги фуқаролик-ҳуқуқий битимлар орқали вужудга келиши, турар жойга бўлган мулк ҳуқуқини амалга ошириш ва у билан боғлиқ чекловлар назарда тутилмоқда.\nШунингдек, уй-жой шароитларини яхшилашга муҳтож фуқароларнинг ҳуқуқларини ҳимоя қилиш мақсадида уй-жой шароитларини яхшилашга муҳтож фуқароларни ҳисобга олиш ва ҳисобдан чиқариш, ҳисобга олишни рад этиш асослари, турар жой масалалари бўйича комиссиялар фаолияти ҳамда турар жой билан таъминлашга оид қоидалар аниқлаштирилмоқда.\nТаъкидланганидек, янги таҳрирдаги Уй-жой кодексини қабул қилиниши натижасида уй-жой тўғрисидаги қонун ҳужжатларининг тўғридан-тўғри амал қилиши таъминланади.\nУшбу соҳадаги давлат назорати ўрнатилади. Давлат ва жамоат эҳтиёжларидан келиб чиққан ҳолда қурилиш, реконструкция қилиш ва бузиш ишларини амалга ошириш тартиби янада такомиллаштирилади.\nЖисмоний ва юридик шахсларнинг уй-жойдан фойдаланишда қонунчилик ва норматив ҳужжатларга риоя этишдаги масъулияти ошади. Уй-жой объектларини қуришга тадбиркорлик субъектларини кенг жалб қилинишига эришилади.\nМажлис якунида экспертларнинг ушбу қонун бўйича тавсиялари тайёрланиб, улар Суд-ҳуқуқ масалалари ва коррупцияга қарши курашиш қўмитасига тақдим этилди.


АҚШда оммавий қотиллик учун ўлим жазоси белгиланиши мумкин - Халқ сўзи\nАҚШда оммавий қотиллик учун ўлим жазоси белгиланиши мумкин\n09:22 06 Август 2019 Жамият\nАҚШ расмийлари нафратга асосланган жиноятларга қарши курашишга йўналтирилган миллий қонунчиликни қатъий кучайтирмоқчи. Бу ҳақда ушбу давлат раҳбари Дональд Трамп айтиб ўтди, деб хабар берди ТАСС.\nУ Техас ва Огаё штатларида тинч аҳолини оммавий ўққа тутилиши муносабати билан чиқиш қилар экан, нафратга асосланган жиноят, шунингдек, оммавий қирғинни амалга оширганлик учун олий жазо(ўлим жазоси) қисқа вақт ичида қабул қилинишини алоҳида таъкидлади.\nОқ уй бошлиғи АҚШ расмийлари ижтимоий тармоқ эгаларини одамларни оммавий ўққа тутиш ёки шу каби босқинларни амалга оширишни мақсад қилган экстремистик кайфиятдаги шахсларни эрта аниқлаб берадиган восита яратишга жалб этишмоқчи эканлигини билдирди.\n“Биз интернетнинг қоронғу ҳудудларини ойдинлаштиришимиз ва оммавий қотилликларни улар амалга оширилишидан олдин тўхтатишимиз шарт”, - дея қайд этиб ўтди у. Ўз навбатида мамлакатда қурол билан муомала қилишга оид қонунни кескинлаштиришга чақирди\nАҚШ президенти Огаё ва Техасда одамларнинг оммавий ўққа тутилишини бутун давлатга ҳужум ҳамда инсониятга қарши жиноят деб атади.\nЭслатиб ўтамиз, 3-4 август кунлари АҚШнинг Техас штати Эль-Пасо, Огаё штати Дейтон, Иллинойс штати Чикаго шаҳарларида тинч аҳолини бир қанча оммавий ўққа тутиш ҳолатлари юз берганди.\nОқибатда ўттиздан ортиқ инсон ҳалок бўлганди, яна ўттиздан зиёди жароҳатланди.


Исроил бош вазири Бинямин Нетаняху ва Абу-Даби валиаҳд шаҳзодаси Муҳаммад бин Зоид Ол Наҳаён Британиянинг лордлар палатаси аъзоси Уильям Дэвид Тримбл томонидан тинчлик бўйича Нобел мукофотига номзодлар сифатида илгари сурилди.\nНетаньяху ва Ол Наҳаён / Фото: Getty Images\nJerusalem Post нашрининг хабар беришича, Нетаняху ва Ол Наҳаён Исроил ва араб давлатлари ўртасидаги муносабатларнинг яхшиланишига туртки берган тинчлик келишувини тузганлари учун Нобел мукофотига номзодликка илгари сурилган.\nШимолий ирландиялик Уилям Дэвид Тримблнинг ўзи ҳам 1998 йилда тинчлик бўйича Нобел мукофоти совриндори бўлган. Унга нуфузли мукофот Шимолий Ирландиядаги ихтилофни ҳал қилишдаги саъй-ҳаракатлари учун топширилган. Нетаняху офисида унинг номзоди катта эҳтимоллик билан Нобел қўмитаси томонидан кўриб чиқилишига умид билдирилган.\nИсроил бош вазирига Нобел мукофоти топширилса, у бу нуфузли мукофотни олган тўртинчи исроиллик бўлади.\nТинчлик бўйича Нобел мукофоти 1901 йилдан бери топшириб келинади.\nСентябрда Вашингтонда Исроил БАА ва Баҳрайн билан муносабатларни яхшилаш ҳақидаги келишувни имзолаганди. Кейинроқ Исроил ва БАА ушбу келишувни ратификация қилган.\nБунгача эса Исроил фақат иккита араб давлати – 1979 йилда Миср, 1994 йилда эса Иордания билан дипломатик муносабатлар ўрнатган.\n1978 йилда Мисрнинг ўшандаги президенти Анвар Саодат ва Исроил бош вазири Менахем Бегин Исроил билан келишувни тайёрлаш ва тузишдаги саъй-ҳаракатлари учун тинчлик учун Нобел мукофоти билан тақдирланганди.


1442 йил 4 жумадис сони | 2021 йил 18 январь, душанба\n18:00 / 28.08.2017 4103 pdf Ўқиш режими + -\nЖаннатга етишиш қийинми? Иймони сустларга – ҳа, аммо, Аллоҳ таолонинг розилигига интилувчилар учун бу йўл осон.\nҲаммаси оламни англашга боғлиқ. Илмга интилувчи киши ҳар қандай мушкул ҳолатда, дунё юки исканжасида қолганда ҳам Аллоҳнинг розилигига йўлак очиб олади.\nСуст иймон эса тақдирнинг енгил синови олдида ҳам таслим бўлади. Дунё унга нақадар кучли таъсир этади-я! Аллоҳга тиз чўктириш нақадар қийин уни, аммо, биринчи дуч келган муаммо олдида у қанчалик осон тиз чўкади!\nУ учун иймон мева олиш илинжида ерга ўтқазилган ниҳолга ўхшайди. Уни ўтқазиб, фақат кутиш керак, деб ўйлайди. Меҳнат ва меҳр бериш керак эмас, деб ўйлайди. Буни эшитиб “шунчалик осон бўлганда эди!” – дейди йил бўйи меҳнат қиладиган боғбон. Меҳнатсиз эришилган натижанинг қадри бўлмайди. Ҳатто гулидан ҳеч ким баҳра олмай ҳалок бўлган дарахтлар қанча!\nНечун? Чунки қайсидир бир онда қайси бир имкон бой берилган бўлади. Оқибатда имонингиз сустлашган ва секин-аста нобуд бўлаётган бўлади. Талофат кўрган боғини асраб қолиш учун курашадиган боғбонлардан фарқли ўлароқ, баъзи кишилар ўз имонларини асраб олишдан ожиз қоладилар. Аслида эса, имонимиз бизнинг эътиборимиз остида мудом мустаҳкамланиши лозим. Илм олиш ила, савоб ишларни қилиш, тил ва қалб билан Аллоҳни зикр қилиш, барча ишлар Аллоҳ таолодан эканлигига, мақсадимиз – майда-ю катта ишларда Аллоҳнинг розилигига эришиш эканлигига ихлос ила ишониш билан Жаннат йўлига тушилади. Бу эса қийин эмас, гар ажрнинг нақадар улканлигини билсак. Бизни нима сусткаш қилади? Ўз-ўзимизга ишонмаслигимиз. Бу эса имоннинг сустлигидан. Эгнингизга тушган юк жуда оғир бўлиб, хонадонингизга келган бало ноҳақлик бўлиб, моддий камчиликлар фақат сизга етган, соғлигингиздаги муаммолар яшашингизни қийинлаштириб қўйган бўлиб туюлиши мумкин сизга. Аммо, камбағал пули йўқ киши эмас, балки камбағал – Аллоҳ таолога иймони йўқ кишидир. Дастурхони ноз-неъматга тўлган, чўнтаги дунё бойликларига тўлган одамларга ҳавас ва ёки нафрат ила қараманг, бу – улар учун синов ёки тўрт кунлик ўйин-кулгидур. Ямандан бойликлар олиб келинганда Умар розияллоҳу анҳу йиғладилар: “Бу менинг яхшилимдан эмас, мол –давлат яхши хулқ учун берилганда, у Расул солаллоҳу алайҳи вассалламга бериларди, у киши мендан яхшироқ, ёки Абу Бакр розияллоҳу анҳуга, у киши ҳам мендан яхшироқ. Аллоҳ бизга синов юбораяпти”. Ерда бир киши йўқки, унинг одамийлигини, оқиллигини ва адолатини Робб таоло синамаса. Кунингизни Аллоҳ таолонинг неъматлари кўплигини тааммул қилиш билан бошланг ва доим Аллоҳ таолога сизга берган неъмматлари учун шукр айтинг. Билингки, имон кучайиш ҳамда сусайиш ҳусусиятига эга. Шунинг учун уни доим кузатиб туринг. Имонингиз қанчалик кучли бўлса, шунчалик Жаннатда юқори ўринда бўласиз. Ҳадисларга мувофиқ, Жаннатнинг 70 даражаси бор экан. Аллоҳ бизларга энг юқори даражада бўлишни насиб айласин!\nШокир Шарипов таржимаси\n11:12 / 28.08.2017 5778\nКаъбани Аллоҳ таоло ҳифз этганлиги ҳақида\n18:03 / 28.08.2017 6229\nУ Зот ҳожатсиз халқ қилувчидир яратувчидир ва таъминотсиз ризқ берувчидир.Шарҳ Яъни Аллоҳ таоло махлуқотларнинг яратувчиси ва йўқдан бор қилувчисидир. Лекин давоми...\n1770 19:05 / 18.11.2019\nislom.uz middot 013 Оғзаки маълумотни текшириш1Энди худди шу соҳада мусулмонлар нима қилишини ўрганиб чиқайлик.Аввало, мусулмонлар .Агар хабар нақл қиладиган бўлсанг, у давоми...\n601 13:08 / 19.10.2020\nАллоҳнинг гўзал исмлари. Ал-Алийм (20)\nАллоҳнинг гўзал исмлари. АлАлиймАлийм ndash ҳар бир нарсани, бўлган ва бўладиган, аввалги ва охирги, зоҳир ва ботин нарсаларнинг барчасини билувчи Зотдир. Инсон давоми...\n4326 17:14 / 04.05.2017\nАллоҳнинг гўзал исмлари. Ал-Холиқ (12)\nАллоҳнинг гўзал исмлари. АлХолиқ Бу исмнинг маъноси асли ва ўхшаши йўқ нарсанинг ўлчовини мос қилиб яратувчидир.Аллоҳ махлуқотларни яратишдан олдин ҳам Холиқ давоми...\n3582 08:23 / 20.04.2017\nЖума мавъизаси | 15.01.2021 й.\n116 14:44 / 16 январь\n05. Нуҳнинг аёли (3-қисм)\n69 15:11 / 15 январь\n51135 11:58 / 10.10.2018\n63939 11:56 / 10.10.2018\n7391 16:57 / 17.05.2019\n15524 15:03 / 10.03.2020